Luka 21 | Biblia Le Internet Dzi | Xexe Yeye Gɔmeɖeɖe\nAhosi dahe la ƒe gaku eveawo (1-4)\nNU SIWO LE VAVA GE ƑE DZESI (5-36)\nAʋawɔwɔwo, anyigbaʋuʋu gãwo, dɔvɔ̃wo, nuɖuɖu ƒe veve (10, 11)\nAʋakɔwo ɖe to ɖe Yerusalem (20)\nDukɔwo ƒe ɣeyiɣi ɖoɖiawo (24)\nAmegbetɔvi la ƒe vava (27)\nGboti ŋuti lododo la (29-33)\nMinɔ ŋudzɔ (34-36)\nYesu fia nu le gbedoxɔa me (37, 38)\n21 Ke esi wòfɔ mo dzi la, ekpɔ kesinɔtɔwo wole woƒe nunanawo dam ɖe nudzɔɖakaawo me.+ 2 Eye wòkpɔ ahosi dahe aɖe wòtsɔ gaku sue eve, siwo ƒe home le sue ŋutɔ* la, va de eme le afi ma,+ 3 eye wògblɔ be: “Vavã mele egblɔm na mi be, ahosi dahe sia tsɔ geɖe de eme wu wo katã.+ 4 Elabena ame siawo katã tsɔ woƒe nu gbogboawo ƒe ɖe ko de eme, ke ahosia ya tso eƒe ahedada me tsɔ nu siwo katã le esi, siwo nu wòanɔ agbe ɖo la, de eme.”+ 5 Emegbe esi ame aɖewo le nu ƒom tso ale si woɖo atsyɔ̃ na gbedoxɔa kple kpe nyuiwo kpakple nu siwo ŋuti wokɔ ŋu la,+ 6 egblɔ be: “Nu siawo siwo kpɔm miele la, ŋkekewo gbɔna, esime womele kpe gblẽ ge ɖe kpe dzi le afi sia, si womamu aƒu anyi o.”+ 7 Eya ta wobiae be: “Nufiala, ɣekaɣie nu siawo adzɔ ŋutɔŋutɔ, eye nu kae anye dzesi na ɣeyiɣi si me nu siawo adzɔ?”+ 8 Eɖo eŋu be: “Mikpɔ nyuie be woagaflu mi o,+ elabena ame geɖewo ava yɔ nye ŋkɔ ɖe wo ɖokuiwo ŋu agblɔ be, ‘Nyee,’ eye woagblɔ be, ‘Ɣeyiɣi ɖoɖi la gogo.’ Migadze wo yome o.+ 9 Eye ne miese aʋawɔwɔwo kple zitɔtɔwo* ŋu nya la, dzika megatso mia ƒo o. Elabena ele be nu siawo nava eme gbã, gake nuwuwu la mava enumake o.”+ 10 Eye wògblɔ na wo be: “Dukɔ atso ɖe dukɔ ŋu,+ eye fiaɖuƒe ɖe fiaɖuƒe ŋu.+ 11 Anyigba aʋuʋu ŋɔdzitɔe le teƒeteƒewo, eye dɔwuame kple dɔvɔ̃wo ava teƒeteƒewo;+ eye woakpɔ nu dovoɖinamewo kple dzesi gãwo tso dziƒo. 12 “Ke hafi nu siawo katã nadzɔ la, amewo alé mi, woati mia yome,+ woakplɔ mi ayi ƒuƒoƒewo, eye woade mi gaxɔwo me. Woakplɔ mi ayi dufiawo kple nutodziɖulawo ŋkume le nye ŋkɔ la ta.+ 13 Esia ana mɔnukpɔkpɔ mi miaɖi ɖase. 14 Eya ta miɖoe le miaƒe dzi me be miagabu ale si miaʋli mia ɖokui tae la ŋu do ŋgɔ o,+ 15 elabena mana nya kple nunya mi, eye ame siwo katã tsi tsitre ɖe mia ŋu la mate ŋu anɔ te ɖe wo nu alo atsi tsitre ɖe wo ŋu o.+ 16 Azɔ hã, mia dzilawo kple mia nɔviŋutsuwo, miaƒe ƒometɔwo kple mia xɔlɔ̃wo gɔ̃ hã ade mi asi, eye woawu mia dometɔ aɖewo,+ 17 eye amewo katã alé fu mi le nye ŋkɔ la ta.+ 18 Gake miaƒe taɖa ɖeka pɛ hã matsrɔ̃ o.+ 19 Ne miedo dzi la, miaɖe miaƒe agbewo.*+ 20 “Ke ne miekpɔ aʋakɔwo ɖe to ɖe Yerusalem la,+ ekema minyae be eƒe aƒedozuɣi gogo.+ 21 Ekema ame siwo le Yudea la nasi ayi towo dzi,+ eye ame siwo le Yerusalem la nadzo, eye ame siwo le agbletawo la nagatrɔ ayi eme o, 22 elabena ŋkeke siawo nye ʋɔnudrɔ̃ŋkekewo, ale be nu siwo katã woŋlɔ ɖi la nava eme. 23 Baba na funɔwo kple ame siwo le no nam vi le ŋkeke mawo me!+ Elabena fukpekpe sesẽ ava anyigba dzi, eye woado dɔmedzoe ɖe dukɔ sia ŋu. 24 Woadze yi nu, eye woaɖe aboyo wo ayi dukɔwo katã me;+ eye dukɔwo* atu afɔ Yerusalem dzi va se ɖe esime dukɔwo* ƒe ɣeyiɣi ɖoɖiawo nawu enu.+ 25 “Eye dzesiwo ado ɖe ɣe, ɣleti kple ɣletiviwo me,+ eye ŋɔdzi alé dukɔwo vevie le anyigba dzi, eye woatɔtɔ le atsiaƒu ƒe gbeɖeɖe kple eƒe agbodzedze ta. 26 Amewo aku ƒenyi le vɔvɔ̃ kple mɔkpɔkpɔ na nu siwo gbɔna dzɔdzɔ ge le anyigba bliboa dzi la ta, elabena woaʋuʋu dziƒowo ƒe ŋusẽwo. 27 Ɣemaɣi la, woakpɔ Amegbetɔvi+ la le alilikpo me gbɔna kple ŋusẽ kpakple ŋutikɔkɔe gã.+ 28 Ke ne nu siawo de asi dzɔdzɔ me la, mitsi tre miadzɔ kã, eye miafɔ ta dzi, elabena miaƒe ɖeɖe gogo.” 29 Eye wòdo lo sia na wo be: “Milé ŋku ɖe gboti kple ati bubuwo katã ŋu.+ 30 Ne miekpɔ wo wole aŋgba tom ko la, mienyana be dzomeŋɔli gogo. 31 Nenema kee miawo hã, ne miekpɔ nu siawo le dzɔdzɔm la, midze sii be Mawu Fiaɖuƒe la gogo. 32 Vavã mele egblɔm na mi be, dzidzime sia nu mele yiyi ge akpɔ o, va se ɖe esime nu siawo katã va eme.+ 33 Dziƒo kple anyigba nu ava yi, ke nye nyawo ya nu mava yi akpɔ o.”+ 34 “Ke mikpɔ mia ɖokui dzi nyuie be nu tsu ɖuɖu kple aha tsu nono+ kpakple agbemedzimaɖitsitsiwo+ nagate miaƒe dzi ɖe to gbeɖe o, ne ŋkeke ma nagaɖi ɖe mi 35 abe mɔ̃ ene o.+ Elabena ava ame siwo katã le anyigba bliboa dzi la dzi. 36 Eya ta minɔ ŋudzɔ,+ eye minɔ kokoƒoƒo dzi ɖaasi,+ be miate ŋu asi le nu siawo katã, siwo gbɔna dzɔdzɔ ge la nu, eye miate ŋu atsi tsitre ɖe Amegbetɔvi la ŋkume.”+ 37 Ale le ŋkeke me la, efiaa nu le gbedoxɔa me, ke ne zã do la, edoa go yina ɖatsia to si woyɔna be Amito la dzi dɔna. 38 Eye dukɔ blibo la katã vaa egbɔ ŋdi kanya le gbedoxɔa me va ɖoa toe.\n^ Egɔmeɖeɖe tẽe, “lepta eve.” Kpɔ Megbenyawo B14.\n^ Alo, “ʋunyaʋunyawɔwɔ.”\n^ Alo, “trɔ̃subɔdukɔwo.”


GBE BUBU Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Latvian Lithuanian Marathi Myanmar Norwegian Papiamento (Curaçao) Polish Portuguese Punjabi Romanian Russian Sepedi Setswana Slovak Slovenian Spanish Swahili Swedish Telugu Ukrainian\n“Nufiala geɖe tia dɔwɔɖui sia elabena enye kpekpeɖeŋunadɔ. [Nufiafia nye] asitɔtrɔ le ɖeviwo ƒe agbe ŋu tsɔtsɔ ɖo ame ɖokui dzi.”—Teachers, Schools, and Society.\nTOGBƆ be nufiala aɖewo naa nufiafia dzena nu bɔbɔe hã la, kplamatsedonu geɖe ate ŋu anɔ eme—akɔkpekpe kple sukuvi gbogbowo ƒe sukuxɔ ɖeka me nɔnɔ, agbalẽdɔ geɖe wɔwɔ, dɔwɔɖoɖo geɖe si tea ɖeɖi ame ŋu, sukuviwo ƒe nu mabumabu, kple fetu madeŋgɔ. Pedro, si nye nufiala le Madrid, Spain gblɔe ale: “Nufiala nyenye mele bɔbɔe kura o. Ebia ɖokuitsɔtsɔsavɔ geɖe. Togbɔ be kuxiwo le eŋu hã la, megabua nufiafia be enye dɔ si me dzidzeme le wu asitsadɔwo.”\nGbetɔamea nu agate ŋu asẽ le dugã me sukuwo me le dukɔ akpa gãtɔ me. Atikevɔ̃ɖiwo zazã, nuvlowɔwɔ, mɔɖeɖe ɖe agbegbegblẽnɔnɔ ŋu, kple ɣeaɖewoɣi dzilawo ƒe ŋumaɖɔmaɖɔɖo gblẽa nu le sukuwo ƒe dedienɔnɔ kple amehehe ŋu. Aglãdzedze ƒe nɔnɔmewo bɔ ɖe afisiafi. Ekema nukatae ame geɖe siwo bi nyuie la tianɛ be yewoazu nufialawo?\nLeemarys kple Diana nye nufialawo le New York City. Wofiaa nu abɔdzokpoviwo kple ɖevi siwo xɔ va ɖo ƒe ewo. Wo katã nye amesiwo doa gbe eve nyuie (Eŋlisigbe kple Spaingbe) eye ɖevi siwo nye Spaingbedolawo koŋ wofiaa nui. Míaƒe nyabiabia enye . . .\nNukae Ʋãa Nufiala?\nLeemarys gblɔ be: “Ðe miebe nukae ʋãam hã? Lɔlɔ̃ si le asinye na ɖeviwoe? Menyae be le ɖevi aɖewo gome la nye koe le alɔ dom wo le woƒe agbagbadzedzewo me.”\nDiana gblɔ be: “Mefia nu tasiyɔvinye si xɔ ƒe enyi, amesi nu menya srɔ̃na na le suku o—vevietɔ nuxexlẽ. Dzi dzɔm ŋutɔ esi mekpɔ eya kple ame bubuwo le nu srɔ̃m! Eyata metso nya me be mafia nu, eye medzudzɔ dɔ si wɔm menɔ le gadzraɖoƒe.”\nNyɔ! bia nya siawo tɔgbe ke nufialawo le dukɔ geɖewo me, eye nyaŋuɖoɖo siwo gbɔna nye wo dometɔ aɖewo.\nGiuliano, si nye Italytɔ si le eƒe ƒe 40-awo me gblɔ be: “Metia dɔ sia elabena edoa dzidzɔ nam esime menye sukuvi (le ɖusikpadzi). Mebui be enye aɖaŋudɔ kple dɔ si me mɔnukpɔkpɔ geɖe asu ame si woade dzi ƒo na ame le. Dzo si nɔ menye ɖe eŋu le gɔmedzedzea me na mete ŋu ɖu kuxi siwo medo goe le nye dɔa ƒe gɔmedzedze me dzi.”\nNick, si tso New South Wales, Australia gblɔ be: “Atikewo ŋuti numekuku dɔ si menya la kpɔkpɔ awɔ sesẽ, gake mɔnukpɔkpɔ geɖe nɔ nufiafiadɔ ya me. Mekpɔe be nufiafia vivia nunye tso ɣemaɣi, eye edze abe sukuviawo hã kpɔa dzidzɔ ɖe alesi mefiaa nu wo hã ŋu ene.\nZi geɖe la, dzilawo ƒe kpɔɖeŋu nye nusi koŋ kpɔ ŋusẽ ɖe amesiwo tia nufiafiadɔ la dzi. William, si tso Kenya, ɖo míaƒe nyabiabia ŋu ale: “Fofonye, si nye nufiala tso ƒe 1952 me ke la kpɔ ŋusẽ geɖe ɖe didi si nɔ menye ɖe nufiafia ŋu la dzi. Enyanya be mele asi trɔm le ɖeviwo ƒe susuwo ŋu nye nusi na melé ɖe dɔ sia ŋu.”\nRosemary, si hã tso Kenya, gblɔ na mí be: “Enyea nye didi ɣesiaɣi be makpe ɖe amesiwo dzi nu mede tututu o la ŋu. Eyata tiatia wɔwɔ le dɔnɔdzikpɔkpɔ kple nufiafiadɔ me dze ŋgɔm. Nufiafia ƒe mɔnukpɔkpɔe va gbã. Dzila si menye hã na alesi melɔ̃ dɔae sẽ ɖe edzi.”\nSusu bubue nɔ Berthold, si tso Düren, Germany si ɖe nufiafia ŋu: “Srɔ̃nyee ka ɖe edzi nam be mate ŋu ava zu nufiala nyui.” Eye wòva eme abe alesi wògblɔe ene. Egblɔ kpee be: “Fiafia nye dɔa naa mekpɔa dzidzɔ geɖe. Nenye be nufiala menya asixɔxɔ si le agbalẽsɔsrɔ̃ me o eye metsɔa ɖeke le eme na ɖeviwo o la, mate ŋu ava zu nufiala nyui, kpɔ dzidzedze, si me dzo le, hekpɔa dzidzɔ o.”\nJapantɔ nufiala, Masahiro, si tso Nakatsu Dugã me, gblɔ be: “Nusi ʋãm meva zu nufialae nye nufiala bibi aɖe si nɔ asinye esime menɔ titinasuku ƒe ƒe gbãtɔ me. Etsɔ ɖokuitsɔtsɔsavɔ blibo fia nu mí. Eye susu vevi si na meyi ɖe nye dɔa wɔwɔ dzi enye be melɔ̃ ɖeviwo.”\nYoshiya, si xɔ ƒe 54 fifia si tso Japan la nɔ dɔ si ŋu fetu nyui le la wɔm le mɔ̃ɖaŋudɔwɔƒe aɖe me gake eva kpɔe be yeva zu kluvi na dɔa kple mɔzɔzɔ. “Megblɔ le ɖokuinye me gbeɖeka be, ‘Ɣekaɣie mayi edzi anɔ agbe sia nɔnɔ dzi?’ Metiae be madi dɔ si ana woawɔ nu kple amewo wu nuwo. Nufiafia le etɔxɛ. Awɔ dɔ kple sɔhɛwo. Enye kpekpeɖeŋunana amewo ƒe dɔ.”\nValentina, si tso St. Petersburg, Russia, hã kpɔ ŋudzedze ɖe nufiafia ƒe akpa ma ke ŋu. Egblɔ be: “Nufiafia nye dɔ si nyo nam. Menye gɔmedzesuku nufiala ƒe 37 sɔŋ enye sia. Dɔwɔwɔ kple ɖeviwo, vevietɔ esiwo metsi o la doa dzidzɔ nam. Melɔ̃ nye dɔa, eyatae nyemexɔ dzudzɔ haɖe o.”\nWilliam Ayers, si hã nye nufiala, ŋlɔ be: “Woyɔa ame geɖewo be woava fia nu elabena wolɔ̃a ɖeviwo kple sɔhɛwo, alo wodina be yewoanɔ wo gbɔ, yewoanɔ wo kpɔm esime wole tsitsim hele ŋusẽm, hele bibim, hele ame sẽŋuwo zum le xexeame. . . Amewo fiaa nu . . . wònyea ameɖokui tsɔtsɔ na ɖe ame bubuwo ta. Mefiaa nu kple mɔkpɔkpɔ be xexeame nanyo ɖe edzi.”\nẼ, togbɔ be kuxiwo kple kplamatsedonuwo li hã la, nyɔnu kple ŋutsu akpe geɖe siwo tsɔ wo ɖokuiwo ke la lɔ̃na wɔa nufiafiadɔ. Nukawoe nye gbetɔame sesẽ siwo wodoa goe dometɔ aɖewo? Nyati si kplɔe ɖo aɖo nyabiabia ma ŋu.\nAɖaŋuɖoɖowo Hena Nufialawo Kple Dzilawo Dome Ƒomedodo\n✔ Midze agbagba mianya dzilawo. Esia menye ɣeyiɣi gbegblẽ o. Enye ɣeyiɣi ŋudɔwɔwɔ si aɖe vi na mi katã. Enye mɔnukpɔkpɔ si dzi nàte ŋu ato aɖo ƒomedodo anyi kple amesiwo ate ŋu anye wò kpeɖeŋutɔwo.\n✔ Ƒo nu na dzilawo le ɖoƒe si le wo si nu—mègada wo ɖe anyi alo axɔ nya aƒu akɔ o. Ƒo asa na nya gã siwo nufialawo zãna.\n✔ Ne èle nu ƒom tso ɖeviawo ŋu la, te gbe ɖe nya tuameɖowo dzi. Amekafukafu wɔa dɔ geɖe wu ame dada ɖe anyi. Gblɔ nusiwo dzilaawo ate ŋu awɔ atsɔ kpe ɖe ɖevia ŋu be wòakpɔ dzidzedze.\n✔ Na dzilawo naƒo nu, eye nàɖo to nyuie.\n✔ Dze agbagba nàse nɔnɔme siwo me ɖevia le le aƒeme la gɔme. Ne anya wɔ la, ɖi tsa yi aƒea me.\n✔ Ðo ɣeyiɣi ɖi ɖe sasrãkpɔ evelia ŋu. Tɔtrɔ ayi ake le vevie. Eɖenɛ fiana be ètsɔ ɖe le eme nyateƒe.—Wotui ɖe agbalẽ si nye Teaching in America dzi.\n‘Fofonye hã nye nufiala.’—WILLIAM, KENYA\n“Mekpɔa dzidzɔ ɖe nufiafia ɖeviwo ŋu.”—VALENTINA, RUSSIA\n“Nufiafia le etɔxɛ. Àwɔ dɔ kple sɔhɛwo.”—YOSHIYA, JAPAN\nƉoe Ɖe Amewo Ɖoe Ɖe Amewo Nukatae Nànye Nufiala?\ng02 3/8 axa 5-7


GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Greek Haitian Creole Hiligaynon Hungarian Igbo Italian Korean Lithuanian Malagasy Mizo Myanmar Persian Polish Portuguese Romanian Sepedi Sesotho (Lesotho) Setswana Slovak Slovenian Swahili Tsonga Turkish Ukrainian\n4 Mose 20:2-13\nƲƆNUDRƆ̃LA amegbetɔwo ate ŋu adrɔ̃ ʋɔnu madzɔmadzɔ alo ahe to na ame wòagbɔ eme, gake mele nenema le Yehowa Mawu, si “lɔ̃a nya dzɔdzɔe,” ya gome o. (Psalmo 37:28) Togbɔ be egbɔa dzi ɖi hã la, medea nu madzɔmadzɔ wɔwɔ dzi o. Ewɔa nu si le eteƒe ɣesiaɣi. De ŋugble tso ale si wòwɔ nu ku ɖe dzrehehe kple aglãdzedze aɖe ŋu, abe ale si wòdze le Mose Enelia ta 20 lia me ene la ŋu kpɔ.\nEsi wòsusɔ vie Israel viwo nawu woƒe mɔzɔzɔa nu le gbea dzi la, wodze ŋgɔ tsi kuxi sesẽ aɖe. * Dukɔa he nya ɖe Mose kple Aron ŋu vevie be: ‘Nu ka ta gɔ̃ miekplɔ Yehowa ƒe ha la va gbe sia dzi, bena mía kple míaƒe lãwo míaku ɖe afi sia?’ (Kpukpui 4) Dukɔa to nyatoƒoe be gbea dzi nye “teƒe baɖa” si “gbotiwo, weinkawo kple yevuboɖatiwo”—siwo nye atikutsetse siwo tututu Israel ŋkutsalawo tsɔ gbɔe tso Ŋugbedodonyigbaa dzi ƒe aɖewo do ŋgɔ la—mele o, eye be enye teƒe si ‘tsi hã mele yewoano o.’ (Kpukpui 5; 4 Mose 13:23) Woto esia me nɔ fɔ bum Mose kple Aron be gbea dzi mele abe anyigba wɔnu si dzi liʋiliʋililawo ƒe dzidzime si do ŋgɔ na wo gbe be yewomayi o la ene o.\nYehowa megbe nu le liʋiliʋililaawo gbɔ o. Ke boŋ ebia tso Mose si be wòawɔ nu etɔ̃: be wòatsɔ eƒe atikplɔ, wòaƒo dukɔa nu ƒu, eye ‘wòaƒo nu kple agakpe la le woƒe ŋku me, bene wòana tsi.’ (Kpukpui 8) Mose wɔ ɖe mɔfiame eve gbãtɔawo dzi, gake mewɔ ɖe etɔ̃lia ya dzi o. Le esi teƒe be wòaƒo nu na agakpe la le xɔse me la, ɖe wòtsɔ dziku ƒo nu na dukɔa gblɔ be: “Misee, mi tosẽlawo! Ðe míate ŋu ana tsi nado tso agakpe sia me na mia?” (Kpukpui 10; Psalmo 106:32, 33) Emegbe Mose tsɔ atikplɔ la ƒo agakpe la dzi zi eve, eye “tsi do bababa.”—Kpukpui 11.\nMose kple Aron to esia me wɔ nu vɔ̃ gã aɖe. Mawu gblɔ na wo be: “Miesẽ to ɖe nye sea ŋu.” (4 Mose 20:24) Mawu ƒe se sia si dzi Mose kple Aron mewɔ ɖo o la na wova zu aglãdzelawo abe ale si wobu fɔ dukɔa be wonye aglãdzelawo ene. Mawu ƒe ʋɔnudɔdrɔ̃ me kɔ ƒãa: Mose kple Aron makplɔ Israel dukɔa ayi Ŋugbedodonyigba la dzi o. Ðe tohehe sia sesẽ akpa? Ao, le susu aɖewo ta.\nGbã la, Mawu megblɔ na Mose be wòaƒo nu na dukɔa ʋuu keke ahayi ʋɔnu drɔ̃ ge wo o. Evelia, Mose kple Aron metsɔ ŋutikɔkɔe na Mawu o. Mawu gblɔ na wo be: “Miekɔ ŋunye . . . o.” (Kpukpui 12) Esi Mose gblɔ be “míate ŋu ana tsi nado” la, ɖeko wònɔ fiafiam abe eya kple Aron—ke menye Mawu o—ye ana tsi dukɔa nukutɔe ene. Etɔ̃lia, ʋɔnu si Mawu drɔ̃ le go sia me la wɔ ɖeka kple esiwo wòdrɔ̃ va yi. Mawu gbe be dzidzime si dze aglã do ŋgɔ la mayi Kanaan nyigbaa dzi o, nenema kee wòwɔ na Mose kple Aron hã. (4 Mose 14:22, 23) Enelia, Mose kple Aron nye Israel viwo ƒe ŋgɔnɔlawo. Mawu dia nu geɖe tso ame siwo le agbanɔamedzinɔƒewo si.—Luka 12:48.\nYehowa medoa kpo ʋɔnu dzɔdzɔe dɔdrɔ̃ o. Esi wòlɔ̃a dzɔdzɔenyenye ta la, mate ŋu adrɔ̃ ʋɔnu madzɔmadzɔ gbeɖe o. Eme kɔ ƒãa be, edze be míaka ɖe Ʋɔnudrɔ̃la sia tɔgbi dzi ahade bubu eŋu.\n^ mm. 5 Le Israel viwo ƒe ʋuʋu tso Egipte megbe la, wodi vevie be yewoage ɖe Kanaan nyigba si ŋugbe Mawu do na Abraham la dzi. Gake esi ŋkutsala ewoawo tsɔ nyatakaka vɔ̃wo gbɔe la, dukɔa li liʋiliʋi le Mose ŋu. Yehowa na wonɔ gbea dzi ƒe 40 sɔŋ, si wɔe be aglãdzelawo ƒe dzidzimea katã nu yi.


2 Samuel 9 | Biblia Le Internet Dzi | Xexe Yeye Gɔmeɖeɖe\nDavid wɔ nuteƒe na Mefiboset (1-13)\n9 David bia gbe ɖeka be: “Ðe ame aɖe gakpɔtɔ ɖe Saul ƒe aƒe me, ne mave enu le Yonatan ta?”+ 2 Ke dɔla aɖe le Saul ƒe aƒe la me, si ŋkɔe nye Ziba.+ Eye woyɔe va David gbɔ, eye fia la biae be: “Wòe nye Ziba?” Eɖo eŋu be: “Wò subɔvie nye esi.” 3 Eye fia la biae be: “Ðe ame aɖe gasusɔ ɖe Saul ƒe aƒe me, si maɖe Mawu ƒe amenuveve afia?” Ziba gblɔ na fia la be: “Yonatan viŋutsu aɖe li, si ƒe atawo tu.”+ 4 Eye fia la biae be: “Afi kae wòle?” Ziba ɖo eŋu na fia la be: “Ele Makir,+ Amiel vi ƒe me le Lo-Debar.” 5 Enumake Fia David dɔ ame woyi ɖakplɔe tso Makir, Amiel vi ƒe me le Lo-Debar vɛ. 6 Esi Saul vi Yonatan ƒe vi Mefiboset va David gbɔ la, ebɔbɔ tsyɔ mo anyi enumake. Eye David yɔe be: “Mefiboset!” Etɔ be: “Wò subɔvie nye esi!” 7 Eye David gblɔ nɛ be: “Mègavɔ̃ o, mave+ nuwò godoo le fofowò Yonatan ta, eye magbugbɔ tɔgbuiwò Saul ƒe anyigbawo katã ana wò, eye wò la, àɖu nu le nye kplɔ̃ ŋu ɖaa.”+ 8 Enumake wòtsyɔ mo anyi gblɔ be: “Ame kae wò subɔvi nye be nètrɔ susu* ɖe nye, ame si nye avu kuku+ la ŋu?” 9 Eye fia la dɔ woɖayɔ Saul ƒe subɔvi Ziba vɛ, eye wògblɔ nɛ be: “Metsɔ nu siwo katã nye Saul kple eƒe aƒe blibo la tɔ la na wò aƒetɔ ƒe tɔgbuiyɔvi la.+ 10 De agble nɛ, wò ŋutɔ kple viwòwo kpakple wò dɔlawo, eye miatsɔ nukuawo vɛ, ne wòanye nuɖuɖu na wò aƒetɔ ƒe tɔgbuiyɔvi la ƒe amewo, ne woaɖu. Ke wò aƒetɔ ƒe tɔgbuiyɔvi Mefiboset ŋutɔ ya aɖu nu le nye kplɔ̃ ŋu ɖaa.”+ Ke ŋutsuvi wuiatɔ̃ kple subɔvi blaeve le Ziba si.+ 11 Eye Ziba gblɔ na fia la be: “Ale si nye aƒetɔ fia de se na eƒe subɔvi la, nenemae wò subɔvi la awɔ.” Eya ta Mefiboset ɖua nu le David ƒe kplɔ̃ ŋu* abe fiaviwo dometɔ ɖeka ene. 12 Viŋutsuvi aɖe le Mefiboset si, si ŋkɔe nye Mika;+ eye ame siwo katã le Ziba ƒe me la zu Mefiboset ƒe subɔviwo. 13 Ke Mefiboset ŋutɔ nɔ Yerusalem, elabena fia ƒe kplɔ̃ ŋue wòɖua nu le ɖaa;+ eye eƒe ata eveawo tu.+\n^ Egɔmeɖeɖe tẽe, “mo.”\n^ Egɔmeɖeɖe tẽe, “le nye kplɔ̃ ŋu.”


Wodɔ Nyagblɔɖila Yeremiya Be Wòaɖe Gbeƒã | Biblia Me Nusɔsrɔ̃wo Na Ðeviwo\nYehowa tia Yeremiya be wòanye nyagblɔɖila na Yudatɔwo. Egblɔ nɛ be wòaɖe gbeƒã eye wòaxlɔ̃ nu ameawo be woadzudzɔ nu baɖawo wɔwɔ. Yeremiya gblɔ be: ‘Gake Yehowa, ŋutsuvi dzaa ko menye. Nyemenya nya si magblɔ na ameawo o.’ Yehowa gblɔ nɛ be: ‘Mègavɔ̃ o. Magblɔ nya si nàgblɔ la na wò. Makpe ɖe ŋuwò.’\nYehowa gblɔ na Yeremiya be wòaƒo dukɔa ƒe ametsitsiwo nu ƒu eye wòagbã ze le wo ŋkume ahagblɔ be: ‘Woatsrɔ̃ Yerusalem abe ze sia ene.’ Esi Yeremiya wɔ nu si Yehowa gblɔ la, ametsitsiawo kpɔ dziku ɖe eŋu vevie. Nunɔla Pashur ƒo Yeremiya eye wòbɔ pãe. Yeremiya tsi teƒe ɖeka zã bliboa katã. Esi ŋu ke la, Pashur ɖe Yeremiya le pã la me. Yeremiya gblɔ be: ‘Nyemagate ŋu anɔ te ɖe esia nu o. Madzudzɔ gbeƒãɖeɖe.’ Gake ɖe wòdzudzɔ nyateƒea? Ao. Esi Yeremiya gabu nyaa ŋu vie la, egblɔ be: ‘Yehowa ƒe nya le abe dzobibi ene le menye. Nyemate ŋu adzudzɔ gbeƒãɖeɖe o.’ Yeremiya yi edzi xlɔ̃ nu ameawo.\nLe ƒe aɖewo megbe la, Woɖo fia yeye le Yuda. Nunɔlawo kple aʋatsonyagblɔɖilawo lé fu gbedeasi si ƒe gbeƒã ɖem Yeremiya nɔ la. Wogblɔ na amegãwo be: ‘Ele be míawu ŋutsu sia.’ Yeremiya gblɔ be: ‘Ne míewum la, ke míewu ame maɖifɔ. Nya si Yehowa gblɔ lae megblɔ, ke menye nye ŋutɔ nye nyae o.’ Esi amegãwo se nya sia la, wogblɔ be: ‘Mele be míawu ŋutsu sia o.’\nYeremiya yi gbeƒãɖeɖea dzi eye amegãwo do dziku vevie. Wogblɔ na fia la be wòawu Yeremiya. Fia la gblɔ be woate ŋu awɔ nu si dze wo ŋu ɖe Yeremiya ŋu. Wotsɔ Yeremiya ƒu gbe ɖe vudo aɖe si goglo ŋutɔ si me ba le la me, eye wosusui be aku. Yeremiya te toyiyi le baa me.\nEmegbe aƒedzikpɔla aɖe si ŋkɔe nye Ebed-Melek gblɔ na fia la be: ‘Amegãwo tsɔ Yeremiya de vudo me! Ne míegblẽe ɖe afi ma la aku.’ Fia la ɖe gbe na Ebed-Melek be wòakplɔ ame 30 kpe ɖe eɖokui ŋu ne woahe Yeremiya adoe le vudoa me. Mèkpɔe be ele be míanɔ abe Yeremiya, ame si mena naneke xe mɔ nɛ be wòaɖe gbeƒã la ene oa?\n“Amewo katã alé fu mi le nye ŋkɔ la ta, ke ame si do dzi va se ɖe nuwuwu la, eyae akpɔ ɖeɖe.”—Mateo 10:22\nNyabiasewo: Nu ka tae Yeremiya ɖo to Yehowa esi wònye ɖevi gɔ̃ hã? Ame kawoe di be yewoana Yeremiya nadzudzɔ gbeƒãɖeɖe?\nTogbɔ be amewo ko Yeremiya alo do dziku ɖe eŋu hã la, nu ka tae wòyi edzi nɔ Mawu ƒe nya gblɔm na amewo?\nYeremiya Ƒe Agbalẽa Ƒe Ŋgɔdonya\nYeremiya lé fɔ ɖe eƒe nyagblɔɖidɔa ŋu nuteƒewɔwɔtɔe togbɔ be eto nɔnɔme sesẽwo me hã. Bu ale si eƒe kpɔɖeŋua ate ŋu aɖe vi na Kristotɔwo egbea ŋu kpɔ.\nNa Kakaɖedzi Nanɔ Asiwò Ɣesiaɣi!\nXlẽ nu tso nu si kpe ɖe Yeremiya ŋu wògblɔ nuxlɔ̃amenya ma na Yuda-dukɔa la ŋu.\nDzi Nɔ Barux Ƒo Wòwɔ Nu Si Nyo\nÐe nèhiã dzideƒo be nàƒo nu tso wò dzixɔse ŋu na amewoa? Srɔ̃ nu tso Barux gbɔ.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hungarian Icelandic Igbo Indonesian Italian Japanese Korean Latvian Lithuanian Myanmar Norwegian Papiamento (Curaçao) Polish Portuguese Punjabi Romanian Russian Samoan Sepedi Setswana Slovak Slovenian Spanish Swahili Swedish Thai Turkish Ukrainian Urdu\n“AMESIAME zãa atike.” Woate ŋu azã nya sia si wogblɔ gbadzaa atsɔ able amesi mekpɔ nuteƒe o be wòate atike manɔsenuwo zazã akpɔ. Gake atike kawoe míeɖabu be wonye ‘atike muamewoe’ o, nyateƒe aɖe anɔ nya mawo me.\nWoɖe nya “atike muame” gɔme be: “Enye atikemenu ɖesiaɖe, eɖanye dzɔdzɔmetɔ loo alo esiwo amewo wɔ o, si ate ŋu atrɔ ame ƒe nukpɔsusu, seselelãme, alo susu ƒe nɔnɔme vovovowo bubui.” Esia nye atike siwo woyɔna be susu ƒe nɔnɔmetrɔtikewo ɖɔɖɔ gbadzaa si nyo, togbɔ be melɔ dɔyɔtike geɖe siwo wotsɔ kpɔa lãmegbegblẽwo gbɔ ɖe eme o hã.\nLe egɔmeɖeɖe nenema nu la, atikee aha nye. Enono fũ mee afɔku le, eye edze ƒã be ele dzidzim ɖe edzi. Numekuku si wowɔ le kɔledzi kple yunivɛsiti siwo le Ɣetoɖoƒe dukɔwo me ɖee fia be “ahatsunonoe nye atikezazã ƒe kuxi si nye ŋkubiãnya wu le sukukpowo dzi.” Numekukua ɖee fia be sukuvi 44 le alafa me nye ahatsunolawo. *\nSe ɖe mɔ ɖe atamazazã ŋu abe alesi woɖee ɖe aha ŋu ene, togbɔ be aɖi sẽŋu aɖe le eme si nye nicotine hã. Le Xexeame ƒe Lãmesẽhabɔbɔ ƒe nya nu la, atamanono wua amesiwo ade miliɔn ene ƒe sia ƒe. Ke hã atamasitsala gãwo nye kesinɔtɔ siwo wobuna le hadome. Sigaretnono hã tsia amewo si ŋutɔ, ɖewohĩ wu atike manɔsenu bubu geɖewo gɔ̃ hã.\nLe ƒe siwo va yi nyitsɔ laa me la, dukɔ geɖe ɖe boblododo atama dzi kpɔtɔ eye wode se bubuwo ɖe enu. Ke hã ame geɖe bua atamanono be enye hadomenuwɔna si sɔ. Wogakpɔtɔ kafua atamanono le sinimawo me. Le numekuku si California Yunivɛsiti si le San Francisco wɔ tso sinima siwo me wokpɔ ga le wu le ƒe 1991 kple 1996 dome me la, wokpɔe be ŋutsu siwo dze wu dometɔ 80 le alafa me wɔ wɔƒe siwo fia be wonoa atama.\nKe Atike Siwo “Nyo” Zazã Ya Ðe?\nDɔyɔtikewo ɖe vi na ame geɖe vavã, gake woate ŋu azã wo ɖe mɔ gbegblẽ nu. Ðɔktawo te ŋu ŋlɔa atike na ame ɣeaɖewoɣi eŋu mabumabu nyuie, alo dɔnɔwo ƒonɛ ɖe wo nu woŋlɔa atike siwo mehiã o na wo. Atikewɔla aɖe gblɔ be: “Ðɔktawo megbɔa dzi ɖi nɔa anyi ɖe dɔnɔa ŋu akpɔ nusi gbɔ eƒe dɔlélea tso o. Gbɔgblɔ be, ‘Mi atikekui sia,’ le bɔbɔe wu. Gake womekpɔa kuxia ŋutɔ gbɔ o.”\nAtike siwo amewo ƒlena le wo ɖokuisi abe aspirin kple paracetamol (Tylenol, Panadol) ene gɔ̃ hã ate ŋu agblẽ nu le lãmesẽ ŋu vevie ne wozãe ɖe mɔ gbegblẽ nu. Ame 2,000 kple edzivɔ kuna ƒe sia ƒe le xexeame godoo ɖe paracetamol zazã ɖe mɔ gbegblẽ nu ta.\nLe alesi míeɖe egɔme va yi nu la, caffeine si le tii kple kɔfi me hã nye atikevɔ̃ɖi, togbɔ be ƒã hafi míebunɛ alea ne míele esi míelɔ̃a nono le ŋdi nom hã. Eye anye nyamaɖinya be woada tii kple kɔfi siwo nono ame geɖe buna be wonyo la ɖe ka ɖeka dzi kple atikevɔ̃ɖiwo abe heroin ene. Ema asɔ kple aƒeme dadivi tsɔtsɔ sɔ kple dzata wɔadã. Ke hã le lãmesẽŋutinunyala aɖewo ƒe nya nu la, ne ema wò be ènoa kɔfi wu kplu atɔ̃ alo tii wu kplu asieke gbeɖeka la, ate ŋu agblẽ nu le ŋuwò. Gakpe ɖe eŋu la, ne ènonɛ sɔa gbɔ eye nètso agbɔsɔsɔ si nènona dzi kpata la, asiɖeɖe le nu ŋu ƒe fuɖenamewo abe xeɖeɖe, taɖui sesẽ, kple ŋku veame le akaɖi ŋgɔ siwo tɔgbe ɖe fu na tiinola aɖe la ate ŋu aɖe fu na wò hã.\nKe Atike Manɔsenu Zazã Ya Ðe?\nNusi ŋu wohea nya le vevie wu enye atikevɔ̃ɖiwo zazã le kamedefefewo me. Wote gbe ɖe nya sia dzi le Ƒe 1998 Gasɔdodo Tsa le France me esime wonyã gasɔdola asieke le gasɔdoha si xɔ nɔƒe gbãtɔ me elabena wozã atike si dea dzo ame me le kametete me. Kamedelawo dze aɖaŋu vovovo be yewoatsɔ abu mo na atikevɔ̃ɖiwo nenye be wodo wo kpɔ le yewo ŋu. Time magazine ka nya ta be wo dometɔ aɖewo kura gɔ̃ hã na “‘wodo aɖuɖɔ ɖe lãme’ na wo, si fia be wodo ame bubu ƒe aɖuɖɔ ‘si me kɔ’ ɖe woƒe aɖuɖɔtoe me to aŋeto aɖe me, eye enye nuwɔna si vena zi geɖe.”\nMíeƒo nu tso atike manɔsenu gbogbo hamehame siwo wozãna le “modzakaɖeɖe” me ŋu haɖe o. Esiawo dometɔ aɖewoe nye marijuana (gbe), esiwo nana wosea vivi le lãme (methylenedioxy-methamphetamine, alo MDMA), LSD (lysergic acid diethylamide), esiwo dea dzo lãme (abe cocaine kple amphetamine ene), esiwo faa lãme (abe dzitsitsinutsitike ene), kple heroin. Esiwo hã míaŋlɔ be o enye eƒomevi vovovo siwo wogbɔna ɖe ŋɔti me abe glue (nulénu) kple gasoline (petrol) ene, si nye nuwɔna si bɔ le sɔhɛwo dome. Le nyateƒe me la, womede se ɖe nusiawo siwo wogbɔna ɖe ŋɔti me nu o eye wobɔ.\nNukpɔsusu si bɔ be atikevɔ̃ɖizãla nye ame ɖiku aɖe si le atike muame dom ɖe lãme le xɔ ƒoɖi aɖe me ate ŋu aflu ame. Atikevɔ̃ɖizãla geɖe wɔa nu abe ame bubuwo ke ko ene le gbesiagbegbenɔnɔ me, togbɔ be woƒe numamea ate ŋu akpɔ ŋusẽ ɖe woƒe agbenɔnɔ ƒe nyonyome dzi ŋutɔ alo vie hã. Ke hã míate ŋu abu nusiwo atikevɔ̃ɖizazã gblẽna nu tsɛe o. Nuŋlɔla aɖe gblɔ le cocaine-zãla aɖewo ŋu be “wote ŋu donɛ zi gbɔ zi geɖe le ɣeyiɣi kpui aɖe ko me, ale abuiteƒewo nɔa woƒe ŋutilã ŋu keŋ, nɔa ʋu ɖim, henyɔa ŋu.”\nEsi atike manɔsenu zazã yi to wòdze ƒã le ƒe 1980-awo me megbe la, ezazã gale dzi yim ake le xexeame godoo. Newsweek magazine gblɔ be: “Dziɖuɖumegãwo tɔtɔ le alesi atikevɔ̃ɖiwo tsɔtsɔ gbã dee dzi ɖe edzi, kple alesi atikevɔ̃ɖi ƒomevi ɖesiaɖe kloe zazã dzi ɖe edzi eye ga—kple nyatakaka—siwo hiã woatsɔ akpe akɔ kplii meli o ŋu.” Woŋlɔ ɖe Johannesburg, South Africa ƒe nyadzɔdzɔgbalẽ si nye The Star me le dziɖuɖu ƒe akɔntabubu nu be “aha sesẽ alo atikevɔ̃ɖiwo nono zu numame na South Africa nɔla ɖeka le ame ene ɖesiaɖe dome.”\nDukɔ Ƒoƒuawo ƒe Hadome Ŋgɔyidɔwo ƒe Numekuha gblɔ be “atikevɔ̃ɖiwɔlawo kple woƒe asitsalawo . . . wɔ ɖoɖo le wo ɖokui dome le xexeame godoo eye wotsɔ woƒe atikevɔ̃ɖiwo me viɖe agbɔsɔsɔ gã aɖewo de gadzraɖoƒe siwo do ŋugbe be yewomaʋu go wo o eye be yewoana deme gãwo wo. . . . Fifia atikevɔ̃ɖisitsalawo tsɔa woƒe ga tsoa teƒe ɖeka yia bubui to kɔmpiuta dzi eye dukɔ ƒe asi mesua wo dzi tutu o ale be wote ŋu kpɔa viɖe ƒoɖiwo.”\nEle dzedzem abe Amerikatɔ geɖe ka asi cocaine ŋu, evɔ manɔ nyanyame na wo hã o. Nyati aɖe si dze le Discover magazine me ɖe nu me be atikevɔ̃ɖiwo tsia Amerika gagbalẽ akpa gãtɔ ŋu.\nNya lae nye be egbea la, ame geɖe da asi ɖe atikezazã dzi, eye esiwo mele se nu o hã le eme, eye wobunɛ gbesiagbegbenɔnɔ ƒe akpa aɖee. Ne míebu nusi gbegbe atike manɔsenu kple atama kpakple aha sesẽ gblẽna le ame ŋu ŋuti la, biabia si va susume enye be, Nukatae amewo zãa wo ɖe mɔ gbegblẽ nu? Esi míele ŋugble dem le biabia sia ŋu la, esɔ be míagbugbɔ ŋku alé ɖe alesi mía ŋutɔwo míebua atike siawoe ŋu.\n^ mm. 5 Woɖe ahatsunono gɔme be ‘ahatukpa atɔ̃ alo esi wu nenema nono tre ɖe enu le ŋutsuwo gome kple ene alo esi wu nenema nono le nyɔnuwo gome.’\nAhatsunono nye kuxi gã aɖe le sukukpo geɖe dzi\nAme geɖe bua sigaret kple ‘modzakaɖetikewo’ be wonyo\nƉoe Ɖe Amewo Ɖoe Ɖe Amewo Atikewo—Amekawoe Zãa Wo?\ng01 7/8 axa 3-5


Psalmowo 139 - Holy Bible [Ewe Bible 1913] - (Psa 139)\nDawid ƒe ha na henɔ la. Yehowa, èdzro menye, eye nèdze sim.\nEnya nye anyinɔnɔ kple nye tsitretsitsi, eye nèdze si nye susuwo tso adzɔgedzɔgee ke.\nEdo nye azɔlizɔzɔ kple nye anyimɔmlɔ kpɔ, eye nye mɔwo katã le nyanya na wò.\nElabena nyaa ɖeke mele nye aɖe dzi o, kpɔ ɖa, Yehowa, ènya wo keŋ.\nEtsɔm ɖe to me le megbe kple ŋgɔ, eye nèɖo wò asi dzinye.\nNunya sia nye nuku nam akpa, ekɔ, nyemate ŋn anya ta le enu o.\nAfika madzo le wò gbɔgbɔ la gbɔ ayi, eye afika masi atso wò ŋku me ayi?\nNe melia yi dziƒo la, èle afima, eye ne metsɔ tsiẽƒe wɔ mlɔnyeƒee ta, èle gama;\nne metsɔ agudzedze ƒe aʋalawo dzoe, eye meɖanɔ atsiaƒu ƒe mlɔenu la,\nkpɔ ɖa, wò asi aɖakplɔm tso gama hã, eye wò nuɖusi além.\nNe mebe, viviti netsyɔm hã la, ekema zã azu kekeli anɔ ŋunye;\nviviti ke hã meɖo tsizi le ŋkuwò me o, eye zã me kɔ abe ŋkeke ene; viviti kple kekeli la ɖeka wole.\nNye ƒuwo meɣla ɖe wò, esime wowɔm le ɣaɣlaƒe, eye wolɔ̃m ɖe wo nɔewo me le anyigba ƒe gogloƒe o.\nEsi menye ʋukɔe la, wò ŋkuwo kpɔm, eye woŋlɔ ŋkeke, siwo katã ava emegbe, siwo dometɔa ɖeke meli haɖe o la, ɖe wò agbalẽ me.\nKe nye la, Mawu, wò susuwo xɔ asi nam ŋutɔ! Aleke woƒe xexlẽme mehesɔ gbɔe o!\nNe mebe, maxlẽ wo la, wosɔ gbɔ wu ke! Ne menyo la, megale gbɔwò ko.\nOo Mawu, ne nahawu ame vɔ̃ɖi la ɖe! Mi ŋutsu hlɔ̃dolawo, mite ɖa le gbɔnye!\nWo, amesiwo le nu ƒom le ŋuwò ɖe nu vlo wɔwɔ ŋu, eye wole ŋkɔwò yɔm ɖe aʋatsokaka ŋu, wo, amesiwo nye wò futɔwo.\nYehowa, ɖe nyemalé fu amesiwo léa fu wò, eye nyemanyɔ ŋu amesiwo tsona ɖe ŋuwò la oa?\nMele fu wo gbidigbidi, futɔwo wozu nam.\nMawu, dzro menye, eye nadze si nye dzi, dom kpɔ, eye nadze si nye susuwo!\nEye ne èkpɔ be, fukpekpemɔ le ŋkunye me la, kplɔm to mɔ tegbeetɔ la dzi!


‘Nyee Nye Mɔ La Kple Nyateƒe La Kpakple Agbe La’ ( Yohanes 14) | Yesu Ƒe Agbemeŋutinya\nYesu Ye Nye Mɔ La, Nyateƒe La Kple Agbe La\nYESU LE DZODZOM AÐADZRA TEƑE ÐO\nEDO KPEÐEŊUTƆ AÐE ŊUGBE NA EYOMEDZELAWO\nFOFO LA LOLO WU YESU\nEsi Yesu kple eƒe apostoloawo gakpɔtɔ le dziƒoxɔa dzi le ŋkuɖodzinua ɖuɖu vɔ megbe la, ede dzi ƒo na wo be: “Migana dzika natso mia ƒo o. Mixɔ Mawu dzi se; mixɔ nye hã dzinye se.”—Yohanes 13:36; 14:1.\nYesu ɖe nu si tae mele be yeƒe dzodzo la natso dzika ƒo na apostolo wɔnuteƒeawo o la me esi wògblɔ be: “Fofonye ƒe me la, nɔƒe geɖewo li. . . . Ne meyi ɖadzra teƒe ɖo ɖi na mi vɔ la, magava, eye maxɔ mi ɖe nye ŋutɔ gbɔnye, ale be afi si mele la, miawo hã mianɔ afi ma.” Ke hã apostoloawo mese egɔme be eƒe dziƒoyiyi ŋu nya gblɔmee wòle o. Toma biae be: “Aƒetɔ, míenya afi si yim nèle o, aleke míawɔ anya mɔa?”—Yohanes 14:2-5.\nYesu ɖo eŋu be: “Nyee nye mɔ la kple nyateƒe la kpakple agbe la.” Mɔ si ko dzi ame ate ŋu ato ayi Fofoa ƒe me, si nye dziƒo lae nye be wòaxɔ Yesu kple eƒe nufiafiawo dzi ase ahasrɔ̃ eƒe kpɔɖeŋu. Yesu gblɔ be: “Ame aɖeke mevaa Fofo la gbɔ o, negbe to dzinye ko.”—Yohanes 14:6.\nFilipo, si nɔ to ɖom vevie la gblɔ be: “Aƒetɔ, fia Fofo la mí, eye ema asɔ gbɔ na mí.” Anye be Mawu ŋuti ɖeɖefia, abe esiwo dze le ŋutega siwo Mose, Eliya kple Yesaya kpɔ me ene la tɔgbie Filipo di be yeakpɔ. Ke hã nane si nyo wu ŋutega mawo la le apostoloawo si. Yesu he susu yi nu si wònye la dzi esi wògblɔ be: “Filipo, ɣeyiɣi didi aɖee nye esia mele mia gbɔ, eye mènyam oa? Ame si kpɔm la, ekpɔ Fofo la hã.” Yesu ɖe Fofoa ƒe nɔnɔme fia pɛpɛpɛ; eya ta Yesu gbɔ nɔnɔ kple ŋkuléle ɖe eŋu le ko abe Fofo la kpɔkpɔ ene. Ke hã eme kɔ ƒãa be Fofo la lolo wu Vi la, elabena Yesu gblɔ be: “Nya siwo gblɔm mele na mi la, menye nye ŋutɔ nye nyawoe o.” (Yohanes 14:8-10) Apostoloawo kpɔe be Yesu tsɔ nu siwo wòfiana la ŋuti kafukafua katã na Fofoa.\nYesu ƒe apostoloawo kpɔ nukunu siwo wòwɔ, eye wosee wòɖe gbeƒã Mawu Fiaɖuƒe ŋuti nya nyuia. Azɔ egblɔ na wo be: “Ame si xɔa dzinye sena la hã awɔ dɔ siwo mewɔna; eye awɔ dɔ siwo lolo wu esiawo.” (Yohanes 14:12) Yesu mele gbɔgblɔm be woawɔ nukunu siwo lolo wu esiwo yewɔ o. Ke hã woazã ɣeyiɣi geɖe wu ɖe subɔsubɔdɔa ŋu, le anyigbamama si lolo wu me, eye woaɖo ame geɖe wu gbɔ.\nYesu ƒe dzodzo le wo gbɔ mefia be agblẽ wo ɖi o, elabena edo ŋugbe na wo be: “Ne miebia nane le nye ŋkɔ me la, mawɔe.” Egblɔ kpee be: ‘Mabia Fofo la wòana kpeɖeŋutɔ bubu, si nye nyateƒegbɔgbɔ la mi, be wòanɔ mia gbɔ tegbee.’ (Yohanes 14:14, 16, 17) Eka ɖe edzi na wo be woaxɔ kpeɖeŋutɔ bubu, si nye gbɔgbɔ kɔkɔe la. Esia dzɔ le Pentekoste ŋkekea dzi.\nYesu gblɔ be: “Esusɔ vie ko xexea magakpɔm o, ke miawo ya miakpɔm, elabena mele agbe, eye miawo hã mianɔ agbe.” (Yohanes 14:19) Tsɔ kpe ɖe ale si Yesu aɖe eɖokui afia wo le ŋutilã me le eƒe tsitretsitsi megbe ŋu la, ava fɔ wo ɖe tsitre emegbe be woanye gbɔgbɔmenuwɔwɔ siwo anɔ egbɔ le dziƒo.\nAzɔ Yesu gblɔ nyateƒenya aɖe si le tẽe ale: “Ame si léa nye sewo me ɖe asi, eye wòwɔa wo dzi la, eyae lɔ̃am. Azɔ ame si lɔ̃am la, Fofonye alɔ̃e, eye malɔ̃e, eye maɖe ɖokuinye afiae.” Esia na apostolo Yuda, si wogayɔna be Tadeo la, biae be: “Aƒetɔ, nu ka tae nèdi be yeaɖe ye ɖokui afia mí, ke menye xexea katã o?” Yesu ɖo eŋu be: “Ne ame aɖe lɔ̃m la, alé nye nya la me ɖe asi, eye Fofonye alɔ̃e . . . Ame si melɔ̃am o la mewɔa nye nyawo dzi o.” (Yohanes 14:21-24) Yesu yomedzelawo xɔe se be Yesu ye nye mɔ la, nyateƒe la kple agbe la, gake mele alea le xexea ya gome o.\nEsi Yesu le dzodzom la, aleke eƒe nusrɔ̃lawo awɔ aɖo ŋku nu siwo katã wòfia wo la dzi? Yesu gblɔ be: “Kpeɖeŋutɔ la, gbɔgbɔ kɔkɔe si Fofo la aɖo ɖa le nye ŋkɔ me la, eya afia nuwo katã mi, eye wòaɖo ŋku nu siwo katã megblɔ na mi la dzi na mi.” Apostoloawo kpɔ ŋusẽ si gbegbe le gbɔgbɔ kɔkɔea ŋu la xoxo, eya ta nya ma afa akɔ na wo. Yesu gblɔ kpee be: “Mele ŋutifafa gblẽm ɖi na mi; mele nye ŋutifafa nam mi. . . . Migana dzika natso mia ƒo o, eye vɔvɔ̃ hã megaɖo mi o.” (Yohanes 14:26, 27) Mele be dzika natso nusrɔ̃lawo ƒo o, elabena Yesu Fofo afia mɔ wo ahakpɔ wo ta.\nEteƒe madidi o, woakpɔ Mawu ƒe ametakpɔkpɔ ŋuti kpeɖodzi. Yesu gblɔ be: “Xexea dzi ɖula la gbɔna, eye mekpɔ ŋusẽ aɖeke ɖe dzinye o.” (Yohanes 14:30) Abosam te ŋu ge ɖe Yuda me hekpɔ ŋusẽ ɖe edzi. Gake nu vɔ̃ ƒe gbɔdzɔgbɔdzɔ aɖeke mele Yesu ŋu si ŋu dɔ Satana ate ŋu awɔ be Yesu nadze aglã ɖe Mawu ŋu o. Azɔ hã Abosam mate ŋu axe mɔ ɖe Yesu ƒe fɔfɔ tso ku me nu o. Nu ka tae? Yesu gblɔ be: “Mele nu si tututu Fofo la de se nam be mawɔ la wɔm.” Eka ɖe edzi bliboe be ye Fofo afɔ ye ɖe tsitre.—Yohanes 14:31.\nAfi ka yim Yesu le, eye nu ka dzie wòka ɖo na Toma ku ɖe mɔ si dzi woato ayi afi ma ŋu?\nAnye be nu kae Filipo di be Yesu naɖe afia yewo?\nMɔ ka nue Yesu yomedzelawo awɔ dɔ siwo lolo wu esiwo wɔm wòle?\nNu ka tae nyateƒe si wònye be Fofo la lolo wu Yesu la faa akɔ na eyomedzelawo?\nKpɔ ale si gbedodo ɖa le Yesu ƒe ŋkɔ me dea bubu Mawu kple Yesu siaa ŋui la ɖa.\njy ta 119 axa 274-275


GBE BUBU Albanian Arabic Armenian (West) Assamese Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Dzi nadzɔ mi le Aƒetɔ la me ɖaasi; megale egblɔm bena: Dzi nadzɔ mi!”—FILIPITƆWO 4:4.\n1, 2. Aleke nɔviŋutsu aɖe kple eƒe ƒomea wɔ te ŋu yi edzi kpɔ dzidzɔ togbɔ be nusianu si nɔ wo si dome gblẽ hã?\nJAMES, si nye Kristotɔ aɖe si xɔ ƒe 70 eye wòle Sierra Leone la wɔ dɔ sesĩe le eƒe agbe me katã. Kpɔ alesi dzi adzɔe esi wòte ŋu ƒo ga ƒu tsɔ ƒle aƒe kpokploe aɖe si me xɔdɔme ene le mlɔeba ɖa! Gake esi James kple eƒe ƒomea ʋu yi aƒea me le ɣeyiɣi aɖe megbe la, dukɔmeviʋa dzɔ le dukɔ ma me, eye woƒe aƒea gbã gudugudu. Wobu woƒe aƒea, gake womebu woƒe dzidzɔ o. Nukatae?\n2 James kple eƒe ƒomea meda woƒe susu ɖe nusi wobu la dzi o, ke boŋ ɖe nusi kpɔtɔ li dzi. James ɖe nyaa me be: “Le ɣeyiɣi si me ŋɔdzi nɔ anyi gɔ̃ hã la, míewɔ kpekpewo, xlẽ Biblia, do gbe ɖa ɖekae, hema nu suetɔ kekeake si su mía si la kple ame bubuwo. Míete ŋu yi edzi nɔ dzidzɔ kpɔm elabena míaƒe susu nɔ ƒomedodo wɔnuku si le mía kple Yehowa dome dzi.” Esi Kristotɔ nuteƒewɔla siawo xlẽ woƒe yayrawo, si ƒe gãtɔ kekeake nye ƒomedodo kplikplikpli si nɔ wo kple Yehowa dome ta la, wote ŋu ‘yi edzi kpɔ dzidzɔ.’ (Korintotɔwo II, 13:11) Nyateƒee wònye be mele bɔbɔe be woado dzi le nuteɖeamedzi ƒe nɔnɔme si me wole me ya o. Gake womedzudzɔ dzidzɔkpɔkpɔ le Yehowa me o.\n3. Aleke Kristotɔ gbãtɔ aɖewo yi edzi kpɔ dzidzɔe?\n3 Kristotɔ gbãtɔwo to dodokpɔ siwo míate ŋu atsɔ asɔ kple esiwo me James kple eƒe ƒomea to me. Ke hã apostolo Paulo ŋlɔ nya siawo ɖo ɖe Hebri Kristotɔwo be: ‘Miedo dzi kple dzidzɔ le mia ŋutinuwo haha me.’ Emegbe Paulo ɖe afisi woƒe dzidzɔa tso me: “Esi míenya bena, ŋutinu, siwo nyo wu, eye wonɔa anyi ɖaa la, li na mi.” (Hebritɔwo 10:34) Ẽ, mɔkpɔkpɔ sẽŋu aɖe nɔ ƒe alafa gbãtɔ me Kristotɔ mawo si. Wotsɔ kakaɖedzi nɔ mɔ kpɔm na nane si womate ŋu aha o—si nye “agbefiakuku” magblẽmagblẽ le Mawu ƒe Dziƒofiaɖuƒe la me. (Nyaɖeɖefia 2:10) Egbea la, míaƒe Kristotɔwo ƒe mɔkpɔkpɔ—eɖanye le dziƒo alo anyigba dzi o—ate ŋu akpe ɖe mía ŋu míayi edzi anɔ dzidzɔ kpɔm ne míedze ŋgɔ fukpekpewo gɔ̃ hã.\n“Dzi Nedzɔ Mi le Mɔkpɔkpɔ Me”\n4, 5. (a) Nukatae aɖaŋu si Paulo ɖo na Romatɔwo be ‘dzi nedzɔ wo le mɔkpɔkpɔ me’ la sɔ ɖe ɣeyiɣi nu ale gbegbe? (b) Nukae ate ŋu ana Kristotɔ makpɔ eƒe mɔkpɔkpɔa ƒe vevienyenye adze sii o?\n4 Apostolo Paulo de dzi ƒo na haxɔsetɔwo le Roma be “dzi nedzɔ mi le [agbe mavɔ] mɔkpɔkpɔ me.” (Romatɔwo 12:12) Aɖaŋuɖoɖo ma sɔ ɖe ɣeyiɣi nu na Romatɔwo. Mede ƒe ewo le Paulo ƒe lɛtaa ŋɔŋlɔ na wo megbe o la, yometiti sesẽ va wo dzi, eye wowɔ funyafunya wo dometɔ aɖewo woku le Fiagã Nero ƒe gbeɖeɖe nu. Ðikeke mele eme o be woƒe xɔse be Mawu ana agbefiakuku si ŋugbe wòdo la yewo lé wo ɖe te le woƒe fukpekpea me. Ke aleke míaƒe nɔnɔmea le egbea?\n5 Esi míenye Kristotɔwo ta la, míawo hã míele mɔ kpɔm be woati mía yome. (Timoteo II, 3:12) Gakpe ɖe eŋu la, míedzea sii be “azãgbe kple nuɖiɖeame” vaa mí katã dzi. (Nyagblɔla 9:11) Afɔku aɖe ate ŋu aɖe míaƒe lɔlɔ̃tɔ aɖe ƒe agbe ɖa. Dɔléle vɔ̃ɖi ate ŋu awu dzila alo xɔlɔ̃ kplikplikpli aɖe. Ne míaƒe susu mele Fiaɖuƒemɔkpɔkpɔa dzi ɣesiaɣi o la, nu ate ŋu agblẽ le mía ŋu le gbɔgbɔ me ne dodokpɔ siawo va mía dzi. Eyata enyo be míabia mía ɖokui be, ‘Ðe “dzi dzɔam le mɔkpɔkpɔ la mea”? Zi nenie media ɣeyiɣi dea ŋugble le eŋu? Ðe Paradiso si gbɔna la nye nu ŋutɔŋutɔ nama? Ðe mekpɔa ɖokuinye le afima le susu mea? Ðe mele mɔ kpɔm vevie na fifi nuɖoanyi sia ƒe nuwuwu ƒe vava abe alesi mekpɔ mɔ nɛ esime mesrɔ̃ nyateƒea gbã enea?’ Ehiã be míade ŋugble le biabia mamlɛ sia ŋu vevie. Nukatae? Elabena ne míele lãmesẽ me, eye míele anyigbaa ƒe akpa si dze abe aʋawɔwɔ mele o, nuɖuɖu mevena le o, alo dzɔdzɔmefɔku medzɔna le o la, ate ŋu adzɔ be—fifia ya la—míakpɔ alesi wòhiã vevie be Mawu ƒe xexe yeyea nava adze sii o.\n6. (a) Esi yometiti va Paulo kple Sila dzi la, nuka dzie woda woƒe susu ɖo? (b) Aleke Paulo kple Sila ƒe kpɔɖeŋua ate ŋu ade dzi ƒo na mí egbeae?\n6 Paulo yi edzi xlɔ̃ nu Romatɔwo be ‘woado dzi le xaxa me.’ (Romatɔwo 12:12) Paulo nya alesi xaxawo me toto le. Ɣeaɖeɣi la, ekpɔ ŋutsu aɖe le ŋutega me wòkpee be ‘wòatso ƒu va Makedonia’ ava kpe ɖe amewo ŋu le afima woasrɔ̃ nu tso Yehowa ŋu. (Dɔwɔwɔwo 16:9) Eyata Paulo, Luka, Sila, kple Timoteo zɔ mɔ yi Europa. Nukae nɔ dutanyanyuigblɔla dzonɔamemetɔ mawo lalam? Xaxa! Esi woɖe gbeƒã le Makedonia dugã si nye Filipi me megbe la, woƒo Paulo kple Sila hetsɔ wo de gaxɔ me. Edze ƒã be menye ɖeko Filipitɔ aɖewo metsɔ ɖeke le Fiaɖuƒegbedasia me o—ke wotsi tre ɖe eŋu vevie hã. Ðe alesi nuawo va trɔe na dutanyanyuigblɔla siwo me dzo nɔ la bu woƒe dzidzɔa? Ao. Esi woƒo wo hetsɔ wo de gaxɔ me megbe ‘le zãtitina la Paulo kple Sila wole gbe dom ɖa, eye wodzi kafukafuhawo na Mawu.’ (Dɔwɔwɔwo 16:25, 26) Ele eme be veve si Paulo kple Sila se le wo ƒoƒo me mena dzi dzɔ wo ya o, gake menye ema dzie dutanyanyuigblɔla eveawo da woƒe susu ɖo o. Woƒe susuwo nɔ Yehowa kple mɔ siwo nu wònɔ wo yram le la dzi. Esi Paulo kple Sila ‘do dzi le xaxa me’ kple dzidzɔ ta la, wozu kpɔɖeŋu nyui na wo nɔvi siwo le Filipi kple teƒe bubuwo.\n7. Nukatae wòle be akpedada nakpe ɖe míaƒe gbedodoɖawo ŋu?\n7 Paulo ŋlɔ bena: “Minɔ gbedodoɖa dzi ɖaasi!” (Romatɔwo 12:12) Èdoa gbe ɖa le wò dzimaɖitsitsiwo mea? Nuka ŋue nèdoa gbe ɖa le? Ðewohĩ èyɔ kuxi si tututu le fu ɖem na wò eye nèbia Yehowa ƒe kpekpeɖeŋu. Gake àte ŋu ada akpe ɖe wò yayrawo hã ta. Ne kuxiwo do mo ɖa la, ŋugbledede le alesi Yehowa wɔa nu kpli mí le dɔmenyo me ŋu kpena ɖe mía ŋu be ‘dzi dzɔa mí le mɔkpɔkpɔ me.’ Dawid, amesi kuxiwo ɖe kpe na le eƒe agbe me ŋlɔ bena: “Yehowa, nye Mawu, wò nukunu kple wò tamesusu, siwo nèɖe fia ɖe mía ŋu la, sɔ gbɔ. Naneke mede nuwò o! Mebe, matsɔ wo aɖe gbeƒãe, eye maƒo nu le wo ŋu, ke womele xexlẽ me o.” (Psalmo 40:6) Ne míedea ŋugble le yayra siwo míexɔna tso Yehowa gbɔ ŋu ɣesiaɣi abe Dawid ene la, dzi adzɔ mí godoo.\nNɔnɔme Nyui Nenɔ Asiwò\n8. Nukae kpena ɖe Kristotɔ ŋu be wòayi edzi anɔ dzidzɔ kpɔm ne ele yometiti me tom?\n8 Yesu de dzi ƒo na eyomedzelawo be woana nɔnɔme nyui nanɔ wo si ne wole xaxawo me tom. Egblɔ be: “[Dzi nadzɔ] mi, ne woadzu mi, eye woati mia yome, eye woaka aʋatso agblɔ nya vɔ̃ bubu ƒomeviwo katã ɖe mia ŋuti le tanye.” (Mateo 5:11) Susu kae li si ta wòle be dzi nadzɔ mí le nɔnɔme sia me? Alesi ŋutete le mía ŋu míete ŋu nɔa te ɖe tsitretsiɖeŋu nu nye kpeɖodzi be Yehowa ƒe gbɔgbɔ le mía dzi. Apostolo Petro gblɔ na ehati Kristotɔwo le eŋɔli me be: ‘Ne wodzu mi le Kristo ƒe ŋkɔ ta la, dzi nedzɔ mi; elabena ŋutikɔkɔe kple Mawu ƒe gbɔgbɔ la va dzudzɔ ɖe mia dzi.’ (Petro I, 4:13, 14) Yehowa hã ato eƒe gbɔgbɔ dzi akpe ɖe mía ŋu be míado dzi, si ana be míayi edzi anɔ dzidzɔ kpɔm.\n9. Nukae kpe ɖe nɔviŋutsu aɖewo ŋu wokpɔ susu siwo ta wòle be dzi nadzɔ wo esime wole gaxɔ me ɖe woƒe xɔse ta la dze sii?\n9 Ne míele nɔnɔme sesẽtɔwo kekeake me tom gɔ̃ hã la, míate ŋu akpɔ susu siwo ta dzi adzɔ mí. Kristotɔ aɖe si ŋkɔe nye Adolf kpɔe be ele nenema. Dukɔ aɖe si me woxe mɔ ɖe Yehowa Ðasefowo ƒe dɔ nu ƒe geɖe mee wòle. Wolé Adolf kple ehati geɖe hetso afia na wo be woayi mɔ ɣeyiɣi didi le esi wogbe be yewomagbe nu le yewoƒe dzixɔse siwo wotu ɖe Biblia dzi gbɔ o ta. Agbenɔnɔ le gaxɔa me menɔ bɔbɔe na wo o, gake abe Paulo kple Sila ene la Adolf kple ehatiawo kpɔ susu siwo ta woada akpe na Mawu ɖo. Wode dzesii be nusiwo me yewoto le gaxɔa me kpe ɖe yewo ŋu yewodo ŋusẽ yewoƒe xɔse hetu Kristotɔwo ƒe nɔnɔme xɔasiwo abe, dɔmenyonyo, nublanuikpɔkpɔ, kple dadavilɔlɔ̃ ɖo. Le kpɔɖeŋu me, ne gamenɔla aɖe xɔ nunana aɖe tso aƒeme la, emaa nua kple haxɔsetɔwo, amesiwo bua nunana siawo siwo tso adzɔge la be wotso Yehowa, Nunala gã, si gbɔ “nunana nyuiwo katã kple nunana blibowo katã” tso la gbɔ. Dɔmenyonunana siawo naa dzi dzɔa nunala la kple exɔlawo siaa. Eyata nu ma si woɖo be woatsɔ agblẽ woƒe xɔse me la ke va na ŋusẽ ɖo wo ŋu ɖe edzi ŋutɔŋutɔ le gbɔgbɔ me!—Yakobo 1:17; Dɔwɔwɔwo 20:35.\n10, 11. Aleke nɔvinyɔnu aɖe nɔ te ɖe alesi wonɔ eƒe nume tem se madzudzɔmadzudzɔe kple ɣeyiɣi didi ƒe gaxɔmenɔnɔ si kplɔe ɖo nui?\n10 Wolé Ella, amesi hã le dukɔ aɖe si me woxe mɔ ɖe Fiaɖuƒedɔa nu le me ɖe eƒe Kristotɔwo ƒe mɔkpɔkpɔa ŋu nya si wògblɔ na ame bubuwo ta. Wonɔ eƒe nume tete se dzi ɣleti enyi sɔŋ. Esi wohee va ʋɔnui mlɔeba la, wodee mɔ ƒe ewo le gaxɔ aɖe si me Yehowa subɔla bubu aɖeke mele o me. Ƒe 24 koe nɔ Ella si ɣemaɣi.\n11 Ele eme be Ella menɔ mɔ kpɔm be yeazã yeƒe ɖetugbimenɔɣi ƒe akpa gãtɔ le gaxɔ me o. Gake esi mate ŋu atrɔ eƒe nɔnɔmea o la, eɖoe be yeatrɔ yeƒe nukpɔsusu. Esia na wòte gaxɔa me bubu eƒe anyigbamama si me wòaɖi ɖase le. Egblɔ be: “Gbeƒãɖeɖedɔ geɖe li mawɔ ale gbegbe be ɖeko ƒeawo va yi kabakaba ŋutɔ.” Le ƒe atɔ̃ kple nanewo megbe la, wogate Ella ƒe nume se ake. Esi numeteselaawo de dzesii be gaxɔmenɔnɔ megblẽ eƒe xɔse dome o la, wogblɔ nɛ be: “Míate ŋu aɖe asi le ŋuwò o; metrɔ o.” Ella ɖo eŋu kakaɖedzitɔe be: “Gake metrɔ! Nɔnɔme nyui su asinye fifia wu esime meva gaxɔ me zi gbãtɔ, eye nye xɔse sesẽ wu tsã!” Eye egblɔ kpee be: “Ne miedi be yewoaɖe asi le ŋunye o la, manɔ anyi vaseɖe esime Yehowa kpɔe be edze be yeaɖem.” Ƒe atɔ̃ kple afã ƒe gamenɔnɔ mena dzi megadzɔa Ella o! Esrɔ̃ alesi nɔnɔme ɖesiaɖe si me wòge ɖo la nadze eŋui. Àte ŋu asrɔ̃ nane tso eƒe kpɔɖeŋua mea?—Hebritɔwo 13:5.\n12. Nukae ate ŋu ana Kristotɔ aɖe ƒe susu me nadze akɔ anyi le nɔnɔme sesẽwo me?\n12 Mègaƒo nya ta be nunana tɔxɛ aɖee le Ella si si kpe ɖe eŋu wòte ŋu nɔ te ɖe gbetɔame sia nu o. Esime Ella nɔ nu ƒom tso ɣeyiɣi si me wonɔ eƒe nume tem se le ɣleti siwo do ŋgɔ na eƒe gaxɔ me yiyi ŋu la, elɔ̃ ɖe edzi be: “Meɖo ŋku edzi be nye glã nɔ ƒoƒom kpakpakpa, eye mese le ɖokuinye me abe atsutsurɔe aɖe si dzidzi ƒo ene.” Ke hã Ella xɔ Yehowa dzi se sesĩe. Esrɔ̃ alesi wòaɖo ŋu ɖe eŋui. (Lododowo 3:5-7) Ewɔe be Mawu va zu ame ŋutɔŋutɔ nɛ fifia wu tsã. Eɖe nyaa me be: “Ɣesiaɣi si mage ɖe xɔ si me wotea nye nume sena le me la, nye susume dzea akɔ anyi bɔkɔɔ. . . . Zi alesi nɔnɔmea do ŋɔdzie la, zi nenema nye susu me dzea akɔ anyi ɖe edzii.” Yehowa gbɔe susu me ƒe akɔdzeanyi ma tso. Apostolo Paulo ɖe nu me be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.”—Filipitɔwo 4:6, 7.\n13. Kakaɖedzi kae le mía si be ne míeɖo xaxa me la, ŋusẽ anɔ mía ŋu míado dzi?\n13 Tso esime woɖe asi le Ella ŋu la, dzi kpɔtɔ le edzɔm togbɔ be ele nɔnɔme sesẽwo me tom hã. Menye eƒe ŋusẽ mee wòwɔ esia le o, ke boŋ le ŋusẽ si Yehowa nae me. Nenemae wònɔ le apostolo Paulo hã gome, amesi ŋlɔ bena: “Eyata mele lɔlɔ̃m wu bena, maƒo adegbe le nye gbɔdzɔgbɔdzɔ ŋuti boŋ, bene Kristo ƒe ŋusẽ nanɔ dzinye. . . . Elabena ne megbɔdzɔ la, ekema mesẽa ŋu.”—Korintotɔwo II, 12:9, 10.\n14. Wɔ alesi Kristotɔ aɖe ate ŋu alé nukpɔsusu nyui me ɖe asi le dodokpɔwo me kple nusi ate ŋu ado tso eme ƒe kpɔɖeŋu.\n14 Ðewohĩ xaxa siwo me nètona egbea to vovo na esiwo ŋu míeƒo nu tsoe le go aɖewo me. Aleke ke woɖale o, tenɔnɔ ɖe xaxawo nu mele bɔbɔe o. Le kpɔɖeŋu me, ɖewohĩ wò dɔtɔ atɔ ŋku wò dɔwɔwɔ vevie—etɔ ŋku wò vevie wu dɔwɔvi siwo si subɔsubɔdzixɔse bubuwo le. Ðewohĩ manya wɔ be nàdi dɔ bubu awɔ o. Aleke nàte ŋu ayi edzi anɔ dzidzɔ kpɔmee? Ðo ŋku Adolf kple ehatiawo dzi, amesiwo srɔ̃ nɔnɔme veviwo tso woƒe gaxɔmenɔnɔ me. Ne èdzea agbagba ɖesiaɖe le anukwareɖiɖi me be yeawɔ dɔ wòadze yeƒe dɔtɔ ŋu—yeawɔe wòadze amesi “ŋu nu medzena o” gɔ̃ hã ŋu la—àva tu Kristotɔwo ƒe nɔnɔme siawo abe dzidodo kple dzigbɔgbɔ blewuu ene ɖo. (Petro I, 2:18) Gakpe ɖe eŋu la, àte ŋu ava zu dɔwɔvi bibi aɖe, si ate ŋu ana mɔnukpɔkpɔwo nava ʋu na wò be nàte ŋu ava kpɔ dɔ aɖe si nyo wu awɔ gbaɖegbe. Fifia mina míadzro mɔ bubu aɖewo siwo me míate ŋu ayi edzi anɔ dzidzɔ kpɔm le Yehowa ƒe subɔsubɔdɔa me la me.\nAgbe Bɔbɔe Nɔnɔ Naa Wokpɔa Dzidzɔ\n15-17. Nukae srɔ̃tɔ aɖewo srɔ̃ be ate ŋu aɖe xaxa dzi akpɔtɔ, togbɔ be nusi gbɔ wòtso mate ŋu aɖe ɖa keŋkeŋ o hã?\n15 Ðewohĩ naneke manyawɔ na wò le dɔ si tɔgbe nèwɔna kple afisi wò dɔa le ŋu o, gake wò agbe ƒe akpa bubuwo anɔ anyi si dzi nàte ŋu akpɔ ŋusẽ ɖo vie. De ŋugble le nuteƒekpɔkpɔ si gbɔna ŋu.\n16 Srɔ̃tɔ Kristotɔ aɖe kpe hamemegã aɖe va woƒe aƒeme be wòaɖu nu kpli yewo. Le fiẽ ma me la, nɔviŋutsua kple srɔ̃a ka eta nɛ be agbe me nuteɖeamedziwo tsɔtsɔ va le yewo glom ŋkeke siawo me. Togbɔ be wo ame evea siaa ƒe dɔwɔɖui xɔa woƒe ɣeyiɣi katã le wo si hã la, ŋutete mele wo ŋu woadi dɔ bubu o. Womenya ɣeyiɣi didi si woagate ŋu anɔ te ɖe nɔnɔme sia nu o.\n17 Esi wobia hamemegãa be wòaɖo aɖaŋu na yewo la, egblɔ na wo be, “Miwɔ Miaƒe Agbe Wòanɔ bɔbɔe.” Le mɔ ka nu? Ŋutsua kple srɔ̃a zãa gaƒoƒo abe etɔ̃ ene ɖe dɔmeyiyi kple gbɔgbɔ ŋu gbesiagbe. Hamemegãa, amesi nya srɔ̃tɔawo nyuie do susua ɖa be woabu ʋuʋu yi afisi te ɖe woƒe dɔa ŋu la ŋu kpɔ, ale be woate ŋu aɖe ɣeyiɣi agbɔsɔsɔme si wozãna ɖe mɔzɔzɔ ayi dɔme kple tɔtrɔgbɔ gbesiagbe ŋu dzi akpɔtɔ. Woate ŋu azã ɣeyiɣi si woakpɔ la ɖe nya vevi bubuwo ŋu—alo atsɔe agbɔ ɖe eme ya teti. Ne nuteɖeamedziwo na dzi megadzɔa wò tututu o la, nukata màlé ŋku ɖe wò nɔnɔmea ŋu akpɔ be tɔtrɔ kawoe li yeate ŋu awɔ hã o?\n18. Nukatae wòle vevie be woabu tame nyuie hafi awɔ nyametsotso?\n18 Mɔ bubu si nu woate ŋu aɖe nuteɖeamedzi dzi akpɔtɔ le enye be woabu nu ŋu nyuie hafi awɔ nyametsotso. Le kpɔɖeŋu me, Kristotɔ aɖe wɔ ɖoɖo be yeatso aƒe. Togbɔ be metu xɔ kpɔ o hã la, etia xɔ ƒe nɔnɔmetata kpeɖi aɖe. Fifia eva de dzesii be anye ne yeƒo asa na kuxi siwo mehiã hafi o ne ɖe ‘yelé ŋku ɖe yeƒe afɔɖeɖe ŋu’ hafi tia xɔ ƒe nɔnɔmetataa na yeƒe aƒea tsotso. (Lododowo 14:15) Kristotɔ bubu lɔ̃ be yeada megbe na haxɔsetɔ aɖe wòado ga. Le megbedaɖoɖoa nu la, ne gadola la mete ŋu va xe gaa o la, amesi da megbe nɛ ye axee. Le gɔmedzedzea me la, kuxi aɖeke medo mo ɖa o, gake esi ɣeyiɣiawo va nɔ yiyim la, gadola la megava wɔ ɖe ɖoɖoa dzi o. Vɔvɔ̃ ɖo amesi gbɔ wodo gaa le wòbia tso megbedalaa si be wòaxe gadodo bliboa katã. Ema na megbedala la xaxa ale gbegbe. Ðe wòate ŋu aƒo asa na nu sia ne ɖe wòde ŋugble le nyaa ƒe akpa sia kpa ŋu nyuie wu hafi lɔ̃ be yeada megbe na amea wòado gaa?—Lododowo 17:18.\n19. Mɔ siwo dzi míate ŋu aɖe nuteɖeamedziwo dzi akpɔtɔ le le míaƒe agbe me dometɔ aɖewoe nye ka?\n19 Ne ɖeɖi te mía ŋu la, mígaƒo nya ta gbeɖe be míate ŋu aɖe nusi te ɖe mía dzi la dzi akpɔtɔ ne míeɖe ɣeyiɣi si míezãna ɖe mía ɖokuisi Biblia sɔsrɔ̃, gbeadzisubɔsubɔdɔa, kple kpekpewo dede ŋu dzi kpɔtɔ o. Elabena nusiawoe nye mɔ vevi siwo dzi míato ate ŋu axɔ Yehowa ƒe gbɔgbɔ kɔkɔe, si ƒe kutsetse ɖekae nye dzidzɔ. (Galatiatɔwo 5:22) Zi geɖe la, Kristotɔwo ƒe dɔwo naa dzidzeme ame, wometea ɖeɖi ame ŋu akpa o. (Mateo 11:28-30) Ate ŋu anye be dɔwɔɖui alo modzakaɖenuwɔnawo boŋue naa ɖeɖi tea mía ŋu, ke menye gbɔgbɔmedɔwo gbɔe wòtso o. Anyimɔmlɔ ɖe ɣeyiɣi nyui dzi ate ŋu akpe ɖe mía ŋu ŋusẽ naɖo mía ŋu. Ɣeyiɣi vi aɖe didi atsɔ agbɔ ɖe eme ate ŋu aɖe vi na mí ŋutɔ. N. H. Knorr, amesi nye Yehowa Ðasefowo ƒe Dziɖuha la me tɔ vaseɖe esime wòku, lɔ̃a gbɔgblɔ na dutanyanyuigblɔlawo be: “Ne dzi ɖe le mia ƒo la, nu gbãtɔ si miawɔe nye miagbɔ ɖe eme vie. Miakpɔ nane si mienɔ mɔ kpɔm na o be kuxi ɖesiaɖe kloe nu nya nɔna wu ne miedɔ alɔ̃ nyuie le zã si va yi me!”\n20. (a) Ƒo nu tso mɔ siwo dzi míato dzi nanɔ mía dzɔm dometɔ aɖewo ŋu kpuie. (b) Susu kawo ŋue nàte ŋu abu siwo ta wòle be dzi nadzɔ wò ɖo? (Kpɔ aɖaka si le axa 17 me.)\n20 Enye mɔnukpɔkpɔ tɔxɛe na Kristotɔwo be wole ‘dzidzɔ Mawu’ la subɔm. (Timoteo I, 1:11) Abe alesi míekpɔe ene la, míate ŋu ayi edzi anɔ dzidzɔ kpɔm ne kuxi sesẽwo dzɔ ɖe mía dzi gɔ̃ hã. Mina Fiaɖuƒemɔkpɔkpɔa nanɔ susu me na mí ɣesiaɣi, ne wòhiã la, míawɔ asitɔtrɔ le míaƒe nukpɔsusu ŋu, eye míawɔ míaƒe agbe wòanɔ bɔbɔe. Ekema nɔnɔme ka ke mee míege ɖo o, míawɔ ɖe apostolo Paulo ƒe nyawo dzi be: “Dzi nadzɔ mi le Aƒetɔ la me ɖaasi; megale egblɔm bena: Dzi nadzɔ mi!”—Filipitɔwo 4:4.\nDe Ŋugble Le Biabia Siawo Ŋu Vevie:\n• Nukatae wòle be Fiaɖuƒemɔkpɔkpɔa nanɔ susume na Kristotɔwo vevie?\n• Nukae akpe ɖe mía ŋu míayi edzi anɔ dzidzɔ kpɔm le nɔnɔme sesẽwo me?\n• Nukatae wòle be míadze agbagba awɔ míaƒe agbe wòanɔ bɔbɔe?\n• Mɔ kawo nue ame aɖewo wɔ woƒe agbe wòle bɔbɔe na wo le?\n[Aɖaka/Nɔnɔmetata si le axa 17]\nSusu Bubu Siwo ta Míakpɔ Dzidzɔ Ðo\nEsi míenye Kristotɔwo ta la, susu geɖewo li, siwo ta míakpɔ dzidzɔ ɖo. Bu esiwo gbɔna ŋu kpɔ:\n1. Míedze si Yehowa.\n2. Míesrɔ̃ Mawu ƒe Nya ŋuti nyateƒea.\n3. Yesu ƒe vɔsa si dzi míexɔ se na be woate ŋu atsɔ míaƒe nuvɔ̃wo ake mí.\n4. Mawu ƒe Fiaɖuƒea le dzi ɖum—xexe yeyea ava kpuie!\n5. Yehowa kplɔ mí va gbɔgbɔmeparadiso aɖe mee.\n6. Míesea vivi le Kristotɔwo ƒe hadede tuameɖo me.\n7. Mɔnukpɔkpɔ su mía si míewɔa gbeƒãɖeɖedɔa.\n8. Míele agbe, eye lãmesẽ aɖe ya teti le mía si.\nSusu bubu siwo ta míakpɔ dzidzɔ ɖo nenie nàte ŋu ayɔ?\nPaulo kple Sila kpɔ dzidzɔ le gaxɔ me gɔ̃ hã\nÐe wò ŋku le dzidzɔ si anɔ Mawu ƒe xexe yeyea me ƒe mɔkpɔkpɔa dzia?\nƉoe Ɖe Amewo Ɖoe Ɖe Amewo Yi Edzi Nànɔ Dzidzɔ Kpɔm Le Yehowa Ƒe Subɔsubɔdɔa Me\nw01 5/1 axa 13-18


Mateo 6 - Holy Bible [Ewe Bible 1913] - (Mat 6)\nEyaŋuti ne ena nu ame la, megana kpẽ naɖi le ŋgɔwò, sigbe alesi alakpatɔwo wɔna le woƒe ƒuƒoƒewo kple ablɔwo me, bena amewo nakafu yewo la, ene o. Vava, mele egblɔm na mi bena: Woxɔ woƒe fetu yii xoxo.\nKe wò la, ne èle nu nam ame la, megana wò miasi nanya nusi wò nuɖusi wɔna o,\nbena wò nunana nanɔ ɣaɣlaƒe, eye Fofowò, si le nu kpɔmle ɣaɣlaƒe la, laɖo teƒe na wò.\nEye ne miele gbe dom ɖa la, migano abe alakpatɔwo ene o; elabena wolɔ̃a gbedodoɖa le tsitrenu le ƒuƒoƒewo kple ablɔwo ƒe dzogoewo dzi, bena amewo nakpɔ yewo. Vavã mele egblɔm na mi bena: Woxɔ woƒe fetu yi xoxo.\nKe wò la, ne èle gbe do ge ɖa la, yi ɖe wò xogã me, eye esi nètu ʋɔa la, nado gbe ɖa na Fofowò le ɣaɣlaƒe, eye Fofowò, si le nu kpɔm le ɣaɣlaƒe la, laɖo teƒe na wò.\nKe ne miele gbe dom ɖa la, migagblɔ nyatsinyatsi abe trɔ̃subɔlawo ene o; elabena wobu xa bena, le yewoƒe nya geɖe gbɔgblɔ ŋuti la woaɖo to yewo.\nEyaŋuti migaɖi woawo o; elabena mia Fofo nya nusiwo hiãa mi, hafi miebianɛ.\nNa miaƒe nuɖuɖu, si asu mía nu egbe la mí!\nEye natsɔ miaƒe vodadawo ake mi, sigbe alesi miawo hã míetsɔna kea amesiwo daa vo ɖe mia ŋuti la ene!\nKe ne mietsɔ ke amewo o la, mia Fofo hã matsɔ miaƒe vodadawo ake mi o.\nKe ne míetsi nu do la, migato mo sigbe alakpatɔwo ene o; elabena wogblẽa mo na wo ɖokui, bena amewo nadze si wo abe amesiwo tsia nu dona la ene. Vavã mele egblɔm na mi bena: Woxɔ woƒe fetu yii xoxo.\nKe wò la, ne èle nu tsim le dɔdɔm la, si ami ɖe ta, eye nafu mo,\nbena amewo nagadze si wò nutsitsidɔ o; negbe Fofowò, si le ɣaɣlaƒe la ko, eye Fofowò, si le nu kpɔm le ɣaɣlaƒe la, laɖo teƒe na wò.\nMigadzra nu nyuiwo ɖo na mia ɖokui le anyigba dzi, afisi agbagblaʋui kple nusiwo ɖua nu la, gblẽa nu le, eye fiafitɔwo dzea kpɔ va fia, nu le la o;\nke boŋ midzra nu nyuiwo ɖo na mia ɖokui le dziƒo, afisi agbagblaʋui kple nusiwo dua nu la, megblẽa nu le o, eye fiafitɔ medzea kpo va fia nu le o:\nelabena afisi wò nu nyui le la, afima wò dzi hã lanɔ.\nAme blibo la ƒe akaɖi enye ŋku; ne wò ŋku dzi dza la, wò ame blibo la katã me lakɔ.\nKe ne ŋku vɔ̃ li na wò la, wò ame blibo la katã me lado viviti. Azɔ ne kekeli, si le mewo la, zu viviti la, aleke viviti ŋutɔ lahasɔ gbɔe!\nEye amekae le mia dome, ne ele fu ɖem na eɖokui la, wòate ŋu atso abɔ ɖeka akpe ɖe eƒe agbenɔɣi ŋu mahã?\nEye nukaŋuti miele fu ɖem na mia ɖokui le avɔtata ŋuti mahã? Mibu dzogbenyã, si le gbedzi la, ŋuti kpɔ, alesi wòwɔnae; mewɔa dɔ o, metrea ɖeti hã o;\nke mele egblɔm na mi bena: Salomo le eƒe ŋutikɔkɔe katã me la meɖo atsyɔ̃ kpɔ abe esiawo dometɔ ɖeka ene o.\nEye ne Mawu ɖo atsyɔ̃ na gbe, si le gbedzi egbe, eye etso kasia woatsɔe aƒu gbe ɖe kpodzo me la, ɖe mawɔ na miawo geɖe awu o mahã? Mí xɔseʋeetɔwo!\nEyaŋuti migaɖe fu na mia ɖokui agblɔ bena: Nuka míaɖu, nuka miano, alo nuka míatsɔ ata mahã o.\nElabena nenem nusiawo katã tɔgbe trɔ̃subɔlawo dina; ke mia Fofo, si le dziƒo la, nyae bena, nenem nusiawo katã hiãa mi.


Nyagblola | Ewe Lyrics\nNyagblɔla (Ecclesiastes) – Nyagblola\n1 Nyagblɔla, David vi, ame si nye fia le Yerusalem, ƒe nyawo.\n2 Nyagblɔla be: “Toflokowo ƒe tofloko!\nToflokowo ƒe tofloko! Nu sia nu nye tofloko!”\n3 Viɖe ka koŋue amegbetɔ kpɔna tso eƒe dɔ sesẽ\nSiwo katã ŋu wògblana ɖo le ɣea te la me?\n4 Dzidzime nu yina, eye dzidzime vana,\nKe anyigba ya li tegbee.\n5 Ɣe dzena, eye wòɖoa to,\nEye wòɖea abla gatrɔna yia afi si wòdzena tso.\n6 Ya ƒona ɖoa ta anyiehe, eye wògatrɔna yia dziehe;\nEtrɔna toa eme madzudzɔmadzudzɔe; eye wònɔa eƒe xlãƒoƒo dzi.\n7 Tɔsisiwo katã sina yia atsiaƒu me, ke atsiaƒu meyɔna gbeɖe o.\nAfi si tɔwo sina tsona la, afi mae wogatrɔna yina, ale be woagasi atso afi ma.\n8 Nu sia nu tia ame;\nAme aɖeke mate ŋu aƒo nu le wo ŋu avɔ o.\nNukpɔkpɔ meɖia ƒo na ŋku o;\nEye nusese meyɔa to o.\n9 Nu si nɔ anyi va yi la, eya kee gbɔna anyi nɔ ge,\nEye nu si wowɔ kpɔ la, eya kee woagawɔ;\nAle nu yeye aɖeke mele ɣea te o.\n10 Ðe nane li si ŋu ame agblɔ le be: “Kpɔ esia ɖa; nu yeye wònye toa”?\nEli xoxoxo, tso gbe aɖe gbe ke;\nEnɔ anyi do ŋgɔ na mí.\n11 Womeɖoa ŋku blematɔwo dzi o;\nEye womaɖo ŋku ame siwo gbɔna dzɔdzɔ ge hã dzi o;\nWo megbeviwo maɖo ŋku woawo hã dzi o.\n12 Nye, nyagblɔla, meɖu fia ɖe Israel dzi le Yerusalem.\n13 Metsɔ nye dzi ɖo anyi be matsɔ nunya adzro nu siwo katã wowɔna le dziƒoa te la me akpɔ—fuɖenameɖokuidɔ siwo Mawu na amegbetɔviwo be woanɔ wɔwɔm.\n14 Melé ŋku ɖe dɔ siwo katã wowɔna le ɣea te la ŋu,\nEye kpɔ ɖa, wo katã wonye tofloko kple dagbadagba ɖe yame sɔŋ!\n15 Nu si glɔ̃ la, womate ŋu adzɔe o,\nEye nu si meli o la, womate ŋu axlẽe o.\n16 Megblɔ le nye dzi me be: “Kpɔ ɖa! Medze nunya wu ame siwo katã nɔ Yerusalem do ŋgɔ nam, eye nye dzi ke ɖe nunya kple sidzedze geɖe ŋu.”\n17 Metsɔ nye dzi ɖo anyi be madze si nunya, madze si aɖaʋadzedze, eye madze si bometsitsi; esia hã dagbadagba ɖe yame ko wònye.\n18 Elabena ne nunya dzi ɖe edzi la, dzivee hã dzina ɖe edzi,\nAle be ame sia ame si dzia sidzedze ɖe edzi la, edzia vevesese hã ɖe edzi.\n1 Megblɔ le nye dzi me be: “Mate agbeɖuɖu kpɔ, ne makpɔ nu nyui si ado tso eme.” Ke kpɔ ɖa, esia hã toflokoe!\n2 Megblɔ le nukoko ŋu be, “Aɖaʋae!”\nEye megblɔ le agbeɖuɖu ŋu be, “Vi kae wòaɖe?”\n3 Meɖoe le nye dzi me be matsɔ wain ado dzidzɔ na ɖokuinye, ke hã makpɔtɔ adze nunya; meti bometsitsi gɔ̃ hã yome ne makpɔ nu si nyo na amegbetɔviwo be woawɔ le dziƒoa te le woƒe agbemeŋkeke ʋɛawo me.\n4 Mewɔ dɔ gã dɔ gãwo. Metu xɔwo; mede waingblewo.\n5 Metso abɔwo kple tsaɖibɔwo, eye medo ati tseku vovovowo ɖe wo me.\n6 Meɖe tsitawo, ne matsɔ ade tsi avemeti fẽwo.\n7 Kluviwo kple kosiwo va su asinye, eye esiwo wodzi le aƒea me hã nɔ asinye. Nyihawo kple alẽhawo nɔ asinye taŋ wu ame siwo katã nɔ Yerusalem do ŋgɔ nam.\n8 Meƒo klosalo kple sika nu ƒu, fiawo ƒe kesinɔnuwo kple esiwo tso nuto vovovowo me taŋtaŋ. Meɖo ŋutsu hadzilawo kple nyɔnu hadzilawo, eye medi nu si doa dzidzɔ geɖe na amegbetɔviwo: nyɔnu, ɛ̃, nyɔnu geɖewo nɔ asinye.\n9 Ale meɖo kpo gaɖo kpo ɖe edzi wu ame siwo katã nɔ Yerusalem do ŋgɔ nam. Eye nye nunya mege le asinye o.\n10 Nyemete naneke si dzrom la ɖokuinye o. Nyemete dzidzɔ aɖeke ƒomevi nye dzi o, elabena nye dzi kpɔ dzidzɔ ɖe dɔ sesẽ siwo katã mewɔ la ŋu; esiae nye tɔnye gome tso nye hloloetsotsowo katã me.\n11 Ke esi mede ŋugble le dɔ siwo katã nye asiwo wɔ kple dɔ siwo katã ŋu megbla ɖo wɔ ŋu la, mekpɔe be wo katã wonye tofloko kple dagbadagba ɖe yame; viɖe gbagbe aɖeke mele wo me le ɣea te o.\n12 Eye metrɔ be malé ŋku ɖe nunya, aɖaʋadzedze, kple bometsitsi ŋu. (Elabena nu kae ame si ava ɖe fia yome la, ate ŋu awɔ? Nu si amewo wɔ va yi xoxo la koe.)\n13 Eye mekpɔ be nunya ƒo bometsitsi ta sãa, abe ale si ko kekeli ƒo viviti tae ene.\n14 Nunyala to ŋku ɖe ta; ke bometsila ya zɔa viviti me. Eye meva kpɔe hã be nu ɖeka tɔgbi ye dzɔna ɖe wo katã dzi.\n15 Ale megblɔ le nye dzi me be: “Nu si adzɔ ɖe bometsila dzi la kee ava dzɔ ɖe nye hã dzinye.” Ekema nu kae mekpɔ tso nye nunya gbogboawo me? Eye megblɔ le nye dzi me be: “Esia hã toflokoe.”\n16 Elabena womeɖoa ŋku nunyala loo alo bometsila dzi ɖaa o. Woaŋlɔ wo katã be keŋkeŋ le ŋkeke siwo gbɔna me. Eye aleke nunyala le kuku gee? Abe ale si ko bometsila le kuku ge ene.\n17 Ale melé fu agbenɔnɔ, elabena mekpɔe be, dɔ siwo wowɔna le ɣea te la nye fuɖenameɖokui sɔŋ, elabena tofloko kple dagbadagba ɖe yame ko wo katã wonye.\n18 Eye melé fu dɔ sesẽ siwo katã ŋu mevu ɖo wɔ le ɣea te, elabena ɖeko magblẽ wo ɖi na ame si ava ɖe yonyeme la tsã.\n19 Eye ame kae nya ne nunyala loo alo bometsilae wòava nye? Gake eyae ava kpɔ ŋusẽ ɖe dɔ siwo katã metsɔ kutrikuku kple nunya wɔ le ɣea te la dzi. Esia hã toflokoe.\n20 Ale dzi ɖe le ƒonye ɖe dɔ sesẽ siwo katã ŋu mevu ɖo wɔ le ɣea te la ŋu.\n21 Elabena ne ame tsɔ nunya kple sidzedze kpakple aɖaŋu wɔ dɔ sesĩe hã la, ame si mekpe fu aɖeke le eŋu o la si mee eƒe gome la ayi. Esia hã tofloko kple vɔ̃ gã aɖe wònye.\n22 Nu ka tututue amegbetɔ kpɔna tso eƒe hloloetsotso kple dɔ siwo katã ŋu wòvu ɖo wɔ le ɣea te la me?\n23 Elabena le eƒe ŋkekewo katã me la, dɔ siwo wòwɔna nye vevesese kple dzivee sɔŋ, eye le zã me hã, eƒe dzi megbɔna ɖe eme o. Esia hã toflokoe.\n24 Naneke menyo na amegbetɔ wu be, wòaɖu nu ano nu, eye wòakpɔ dzidzɔ le dɔ sesẽ siwo wòwɔna la ta o. Nye la, mekpɔ be Mawu vavã la ƒe asi mee esia hã tso,\n25 elabena ame kae ɖua nu noa nu nyuie wum?\n26 Mawu tsɔ nunya, sidzedze kple dzidzɔkpɔkpɔ na ame si ƒe nu nyo eŋu, ke nu vɔ̃ wɔla ya, ede dɔ asi nɛ be wòaƒo nuwo nu ƒu ahali kɔ wo ɖi, ale be Mawu vavã la natsɔ wo ana ame si ƒe nu nyo eŋu. Esia hã tofloko kple dagbadagba ɖe yame wònye.\n1 Ɣeyiɣi li na nu sia nu,\nEye ɣeyiɣi li na nu sia nu wɔwɔ le dziƒoa te:\n2 Vidziɣi li, eye kuɣi li;\nNuƒãɣi li, eye nuŋeɣi li;\n3 Amewuɣi li, eye gbedaɣi li;\nNugbãɣi li, eye nutuɣi li;\n4 Avifaɣi li, eye nukoɣi li;\nKonyifaɣi li, eye ɣeɖuɣi li;\n5 Kpekakaɣi li, eye kpeƒoƒuɣi li;\nAsikplakɔɣi li, eye asimakplakɔɣi li;\n6 Nudiɣi li, eye nubuɣi li;\nNudzraɖoɣi li, eye nuƒugbeɣi li;\n7 Nuvuvuɣi li, eye nutɔɣi li;\nÐoɖoeziɣi li, eye nuƒoɣi li;\n8 Lɔlɔ̃ɣi li, eye fuléɣi li;\nAʋawɔɣi li, eye ŋutifafaɣi li.\n9 Viɖe kae ame kpɔna tso eƒe kutrikukuwo katã me?\n10 Mekpɔ dɔ si Mawu na amegbetɔwo be woanɔ wɔwɔm la.\n11 Ewɔ nuwo katã nyuie ɖe wo wɔɣi. Ede mavɔmavɔ gɔ̃ hã dzi me na wo; ke hã amegbetɔ manya mɔnu le dɔ siwo Mawu vavã la wɔ la ŋu tso gɔmedzedze va se ɖe nuwuwu o.\n12 Meƒo nya ta be, nu nyui aɖeke meli ame nawɔ wu be wòakpɔ dzidzɔ ahawɔ nyui le eƒe agbenɔɣi o,\n13 eye be ame sia ame naɖu nu ano nu, eye wòakpɔ dzidzɔ le eƒe dɔ sesẽ wɔwɔwo katã me. Mawu ƒe nunanae wònye.\n14 Meva dze sii be, nu sia nu si Mawu vavã la wɔ la, anɔ anyi ɖaa. Naneke meli woatsɔ akpee loo alo aɖe le eme o. Mawu vavã lae wɔe alea, be amewo navɔ̃ ye.\n15 Nu sia nu si li la, enɔ anyi kpɔ, eye nu si ava va la, li xoxoxo; ke Mawu vavã la dia nu si yome tim wole la gɔme.\n16 Megakpɔ esia hã le ɣea te: Vɔ̃ɖinyenye xɔ ɖe ʋɔnu dzɔdzɔe dɔdrɔ̃ teƒe, eye nu vɔ̃ɖi wɔwɔ xɔ ɖe nu dzɔdzɔe wɔwɔ teƒe.\n17 Ale megblɔ le nye dzi me be: “Mawu vavã la le ʋɔnu drɔ̃ ge ame dzɔdzɔe kple ame vɔ̃ɖi siaa, elabena ɣeyiɣi li na nu sia nu kple dɔ sia dɔ.”\n18 Megagblɔ le amegbetɔwo ŋu le nye dzi me be, Mawu vavã la ado wo kpɔ, ne woadze sii be, ɖeko yewole abe lãwo ke ene,\n19 elabena nu ɖeka tɔgbi ye dzɔna ɖe amegbetɔwo kple lãwo siaa dzi. Ale si esiawo kunae la, nenemae ekemɛawo hã kunae; gbɔgbɔ ɖekae le wo katã si. Eya ta amegbetɔ mexɔ asi wu lã o, elabena nu sia nu nye tofloko.\n20 Wo katã woyina teƒe ɖeka. Anyi me wo katã wotso, eye anyie wo katã woagatrɔ azu.\n21 Ame kae nya ne amegbetɔwo ƒe gbɔgbɔ yia dzi, eye lãwo ƒe gbɔgbɔ yia anyi me?\n22 Eye mekpɔ be, naneke menyo wu be amegbetɔ nakpɔ dzidzɔ tso eƒe dɔwɔwɔwo me o, elabena emae nye eƒe viɖe; elabena ame kae ate ŋu ana wòakpɔ nu si ava dzɔ le eƒe ku megbe?\n1 Megalé ŋku ɖe ameteteɖeanyi siwo katã yia edzi le ɣea te la ŋu. Mekpɔ ame siwo tem wole ɖe anyi la ƒe aɖatsiwo, ke akɔfala aɖeke meli na wo o. Ŋusẽ le ame siwo te wo ɖe anyi la si, ale be womekpɔ akɔfala aɖeke o.\n2 Eye mekpɔe be ame siwo ku xoxo la tɔ nyo wu agbagbeawo tɔ.\n3 Ke ame siwo medzɔ haɖe ne woayi nuxaxadonamenu siwo wɔm wole le ɣea te kpɔ ge o ya tɔ ganyo wu wo ame evea siaa tɔ.\n4 Eye megakpɔ be, hoʋiʋli kple ame nɔewoe dɔa amewo wokua kutri geɖe hewɔa aɖaŋudɔ gbogboawo; esia hã tofloko kple dagbadagba ɖe yame wònye.\n5 Bometsila de asi asitɛ me, evɔ wòle ku ɖim.\n6 Gbɔɖeme asiʋlo ɖeka nyo wu dɔ sesẽ wɔwɔ kple dagbadagba ɖe yame asiʋlo eve.\n7 Megatrɔ susu ɖe nu bubu aɖe si hã nye tofloko le ɣea te la ŋu:\n8 Ame aɖe ya ɖeka koe li, eye ame aɖeke mele esi o; vi alo nɔvi hã mele esi o, gake eƒe dɔ sesẽ wɔwɔwo mewua enu gbeɖe o. Kesinɔnuwo meɖia ƒo na eƒe ŋku o. Gake ɖe wòbiaa eɖokui be, “Ame ka ta gɔ̃e mehele dɔ sesẽ wɔm hele nu nyuiwo tem ɖokuinye ɖo”? Esia hã tofloko kple fuɖenameɖokuidɔ ko wònye.\n9 Ne ame le eve la, enyo wu ame ɖeka, elabena woakpɔ fetu nyui ɖe woƒe dɔ sesẽ wɔwɔ ta.\n10 Elabena ne wo dometɔ ɖeka dze anyi la, evelia afɔe ɖe tsitre. Ke aleke wòanɔ na ame si dze anyi eye ame aɖeke meli afɔe ɖe tsitre o la?\n11 Gawu la, ne ame eve mlɔ wo nɔewo xa la, woléa dzo ɖe wo nɔewo ŋu, ke aleke ame ɖeka ate ŋu alé dzo ɖe eɖokui ŋu?\n12 Eye ne ame aɖe ate ŋu aɖu ame ɖeka dzi hã la, ame eve ya ate ŋu anɔ te ɖe enu. Eye ka etɔ̃ si wogbi mate ŋu atso bɔbɔe o.\n13 Ðekakpuivi dahe nyanu nyo wu fia tsitsi tsibome, si megasea aɖaŋuɖoɖo o.\n14 Edo tso gaxɔ me heva zu fia, evɔ ahedada mee wodzii ɖo le ame ma ƒe fiaɖuƒe la me hafi.\n15 Mede ŋugble le agbagbeawo katã, siwo zɔna le ɣea te, kple ale si nuwo va yii na ɖekakpuivi si va xɔ ɖe ame kemɛa teƒe la ŋu.\n16 Togbɔ be edzidelawo de ha kpaŋ hã la, ame siwo ava va emegbe makpɔ dzidzɔ ɖe eŋu o. Esia hã tofloko kple dagbadagba ɖe yame wònye.\n1 Ne èyina Mawu vavã la ƒe me la, lé ŋku ɖe wò afɔɖeɖewo ŋu nyuie; anyo be nàyi ake to nyuie ase nya, wu be nàyi aɖasa vɔ abe ale si bometsilawo wɔna ene, elabena womenya be nu si wɔm yewole nye vɔ̃ o.\n2 Wò nu megatsɔ blablabla o, eye mègatsɔ dzitsitsi ƒo nu le Mawu vavã la ŋkume o, elabena Mawu vavã la le dziƒo, ke wòa nèle anyigba. Esia tae wòle be wò nyawo nanɔ ʋɛ ɖo.\n3 Elabena dzimaɖitsitsi ɖe dɔ ŋu fũu akpae nana wokua drɔ̃e, eye nu kpoloe ƒoƒoe ɖea ha bometsila.\n4 Ne èɖe adzɔgbe na Mawu la, mègahe edziwɔwɔ ɖe megbe o, elabena bometsilawo ƒe nu menyoa eŋu o. Adzɔgbe si nèɖe la, wɔ edzi.\n5 Ne mèɖe adzɔgbe o la, enyo wu be nàɖe adzɔgbe, gake màwɔ edzi o.\n6 Mègana wò nu nakplɔ wò ade nu vɔ̃ me o, eye mègagblɔ le mawudɔla ŋkume be yemeɖoe hafi o. Nu ka tae nàna Mawu vavã la nado dɔmedzoe le wò nuƒoƒo ta, eye wòagblẽ wò asinudɔwɔwɔ dome?\n7 Elabena ale si ko dzimaɖitsitsi ɖe dɔ ŋu fũu akpa nana wokua drɔ̃e la, nenema kee nu kpoloe ƒoƒo hã meɖea vi aɖeke o. Ke vɔ̃ Mawu vavã la.\n8 Ne èkpɔe be wote ame dahe ɖe anyi, wobaɖa afɔ na nya dzɔdzɔe eye wotu afɔ nu dzɔdzɔe wɔwɔ me le miaƒe nutoa me la, megawɔ nuku na wò o. Elabena amegã si le ɖoƒe kɔkɔ ma la, ame si le ɖoƒe si kɔkɔ wu etɔ la li le ekpɔm, eye ame bubu siwo kɔ boo wu woawo hã li.\n9 Azɔ hã, wo katã wokpɔa viɖe tso anyigba la ƒe kutsetsewo me; anyigba la dzi nukuwo ɖea vi na fia la ŋutɔ hã.\n10 Ame si lɔ̃a ga la, ga maɖi ƒo nɛ akpɔ o, eye ame si lɔ̃a kesinɔnuwo la, viɖe maɖi ƒo nɛ akpɔ o. Esia hã toflokoe.\n11 Ne nu nyuiwo dzi ɖe edzi la, eɖulawo hã dzina ɖe edzi. Eye viɖe kae nua tɔ kpɔna tsoa eme, ne menye be wòakpɔe kple ŋku ko o?\n12 Subɔvi ɖaɖu nu ʋɛ loo alo ɖaɖu nu sɔgbɔ o, alɔ̃ vivina nɛ, ke nu gbogbo siwo le kesinɔtɔ si la menana wòdɔa alɔ̃ o.\n13 Vɔ̃ gã si mekpɔ le ɣea tee nye be, nu gbogbo si kesinɔtɔ dzra ɖo ɖi la hea gbegblẽ vaa eya ŋutɔ dzi.\n14 Dɔ aɖe si me afɔku le lae na kesinɔnu mawo dome gblẽ, eye ne eva dzi viŋutsu la, naneke megale esi wòagblẽ ɖi nɛ o.\n15 Ale si ame le amama hafi tso dadaa ƒe dɔ me va la, nenemae wòaganɔ ayii. Eye mate ŋu atsɔ nu siwo wòkpɔ tso eƒe dɔ sesẽ wɔwɔwo me la ƒe ɖeke ɖe asi ayii o.\n16 Esia hã nye vɔ̃ gã aɖe: Ale si ko ame le hafi va la, nenema ko wòaganɔ ayi, ke viɖe kae le eme na ame si le dɔ sesẽ wɔm ɖe yame?\n17 Azɔ hã, eɖua nu le viviti me gbe sia gbe, le dzibibi, dɔléle kple dziku geɖe me.\n18 Nu si mekpɔ be enyo eye wòsɔ ye nye esi: be ame naɖu nu ano nu eye wòakpɔ dzidzɔ le dɔ sesẽ siwo katã ŋu wògbla ɖo wɔ le ɣea te le eƒe agbemeŋkeke ʋɛ siwo Mawu vavã la tsɔ nɛ me la me, elabena esiae nye eƒe fetu.\n19 Azɔ hã, ne Mawu vavã la na kesinɔnu kple ŋutilãmenu ame aɖe, eye wòna ŋusẽe be wòawɔ wo ŋu dɔ la, ele be wòaxɔ eƒe fetu ahakpɔ dzidzɔ le eƒe dɔ sesẽ wɔwɔ me. Mawu ƒe nunanae esia hã nye.\n20 Elabena ƒãa hafi wògabua eƒe agbemeŋkekewo ƒe yiyi ŋu, le esi Mawu vavã la na eƒe susu katã le eƒe dzi ƒe dzidzɔkpɔkpɔ ŋu ta.\n1 Vɔ̃ bubu aɖe li si megakpɔ le ɣea te, si dzɔna ɖe amegbetɔwo dzi edziedzi:\n2 Mawu vavã la na kesinɔnu, ŋutilãmenu kple bubu ame aɖe, ale be nu siwo dzronɛ la katã sua esi; gake Mawu vavã la menana wòɖunɛ o, ke ame tutɔ boŋue va ɖunɛ. Esia nye tofloko kple fuwɔame gã aɖe.\n3 Ne ame aɖe dzi vi alafa, eƒe agbenɔƒewo sɔ gbɔ, eye wòtsi xɔ ƒe geɖe, gake metsɔ eƒe nu nyuiwo ɖi ƒoe na eɖokui hafi yi yɔdo me o la, ekema magblɔ be vi si ku hafi wodzi nyo wui.\n4 Elabena dzodzroe vi sia dzɔ hetrɔ yi viviti me, eye eƒe ŋkɔ bu ɖe viviti me.\n5 Togbɔ be mekpɔ ɣe gɔ̃ hã kpɔ loo alo nya naneke o hã la, etɔ me nyo wu ame kemɛa tɔ.\n6 Nenye be ame nɔ agbe ƒe akpe ɖeka zi gbɔ zi eve, gake mekpɔ dzidzɔ aɖeke le agbe me o ɖe, viɖe kae wònye? Menye teƒe ɖeka ko yim amewo katã le oa?\n7 Amegbetɔ ƒe dɔ sesẽ wɔwɔwo katã la, eƒe nu ko wòwɔnɛ na; gake meɖia ƒo ɣeaɖekeɣi o.\n8 Elabena nu ka mee nunyala le ŋgɔ na bometsila le, alo viɖe kae ame dahe kpɔna ne enya ale si wòanɔ te ɖe agbea nu?\n9 Enyo be woakpɔ dzidzɔ ɖe nu si ame ƒe ŋku kpɔ ŋu wu be woanɔ nudzodzrowo yome. Esia hã tofloko kple dagbadagba ɖe yame ko wònye.\n10 Nu sia nu si li la, wona ŋkɔe xoxo, eye wonya ale si amegbetɔ le; eye mate ŋu ahe nya kple ame si sesẽ wui la o.\n11 Ne nyawo sɔ gbɔ fũu la, nya gbɔlowo hã sɔa gbɔ fũu; eye viɖe kae amegbetɔ kpɔna tsoa eme?\n12 Ame kae nya nu nyuitɔ si wòle be amegbetɔ nawɔ le eƒe agbemeŋkeke ʋɛ siwo nye tofloko, siwo nu va yina abe vɔvɔli ene la me? Elabena ame kae ate ŋu agblɔ nu si ava dzɔ le ɣea te le ame ƒe ku megbe la nɛ?\n1 Ŋkɔ nyui nyo wu ami xɔasi, eye kugbe nyo wu dzigbe.\n2 Kuƒemeyiyi nyo wu aglotuƒeyiyi, elabena afi kemɛa nye amegbetɔwo katã ƒe nuwuƒe, eye ele be wòade dzi gbɔ na agbagbeawo.\n3 Nuxaxa nyo wu nukoko, elabena ne mo lé blanui la, ewɔa dɔ ɖe ame ƒe dzi dzi wu.\n4 Nunyalawo ƒe dzi le aƒe si me konyifafa le, ke bometsilawo ƒe dzi le aƒe si me aglotutu le.\n5 Nunyala ƒe mokaname sese nyo wu bometsilawo ƒe kafukafuha sese.\n6 Elabena ale si ŋùti wóna kpotokpoto le ze gɔmee la, nenemae bometsila ƒe nukoko le; esia hã toflokoe.\n7 Gake ameteteɖeanyi ate ŋu ado aɖaʋa nunyala, eye zãnuxɔxɔ gblẽa ame ƒe dzi.\n8 Nu ƒe nuwuwu nyo wu eƒe gɔmedzedze. Dzigbɔɖitɔ nyo wu dadala. 9 Mègayɔ ɖe dzikudodo ŋu o, elabena bometsilawo ƒe akɔtae dziku nɔna.\n10 Mègabia be, “Nu ka tae tsãŋkekewo nyo wu fifitɔwo?” hã o, elabena mèle biabiam le nunya me o.\n11 Nunya si ŋu domenyinu kpe ɖo la, nu nyui aɖee wònye, eye viɖenue wònye na ame siwo kpɔa ɣe ƒe keklẽ.\n12 Elabena nunya kpɔa ame ta, abe ale si ko ga hã kpɔa ame ta ene, ke nu si nyo le sidzedze ŋue nye be: Nunya kpɔa ame si si wòle la ƒe agbe ta.\n13 Lé ŋku ɖe Mawu vavã la ƒe dɔwo ŋu, elabena ame kae ate ŋu adzɔ nu si wòglɔ̃ la?\n14 Ne ŋkekea me nyo la, wò nuwɔnawo naɖee afia be eme nyo, ke ne ŋkekea me menyo o hã, dze sii be Mawue wɔ eya hã abe ekemɛa ke ene, ne amegbetɔ naganya nu si tututu ava dzɔ ɖe edzi emegbe la ƒe ɖeke o.\n15 Mekpɔ nu sia nu le nye agbemeŋkeke ƒuƒluawo me—mekpɔ ame dzɔdzɔe siwo nu yina togbɔ be wowɔa nu dzɔdzɔe kple ame vɔ̃ɖi siwo nɔa agbe didi togbɔ be wovɔ̃ɖi hã.\n16 Mègawɔ ɖokuiwò ame dzɔdzɔe akpa o, eye mèganya nu wòagbɔ eme akpa hã o. Nu ka tae nàgblẽ ɖokuiwò dome?\n17 Mègawɔ nu vɔ̃ɖi wòagbɔ eme o, eye mèganye bometsila hã o. Nu ka tae nàku kukpo?\n18 Enyo be nàlé nuxlɔ̃ame si wona wò me ɖe asi, eye mègana ekemɛa hã nage le asiwò o; elabena ame si vɔ̃a Mawu la alé wo ame evea me ɖe asi.\n19 Nunya doa ŋusẽ nunyala wu ŋusẽtɔ ewo siwo le du me.\n20 Elabena ame dzɔdzɔe aɖeke mele anyigba dzi, si wɔa nu nyui sɔŋ eye mewɔa nu vɔ̃ o.\n21 Azɔ hã, mègatsɔ wò dzi ɖo nya sia nya si amewo gblɔna la ŋu o; ne menye nenema o la, àva se wò subɔvi wòanɔ ɖiŋu dom na wò;\n22 elabena wò ŋutɔ hã ènyae nyuie le wò dzi me be yedo ɖiŋu na amewo kpɔ zi geɖe.\n23 Metsɔ nunya do nu siawo katã kpɔ, eye megblɔ be: “Madze nunya.” Gake nyemete ŋui o.\n24 Nu si li la, egbɔ metsɔ o, eye eme goglo ale gbegbe. Ame kae ate ŋu ase egɔme?\n25 Nye la, metsɔ nye dzi ɖo anyi be madze si nunya, madzro eme, eye madii, ne makpɔ susu si ta nuwo le alea, ne manyae be movidzɔdzɔ nye vɔɖivɔ̃ɖi, eye tsukuku nye bometsitsi.\n26 Eye mekpɔ nu sia be: Nu si vena wu kue nye nyɔnu si zu adoboli, eƒe dzi nye ɖɔ, eye eƒe asiwo nye kunyowu. Ame si ƒe nu dzea Mawu vavã la ŋu la asi le enu, ke nu vɔ̃ wɔla ya adze esi me.\n27 Nyagblɔla be: “Kpɔ ɖa! Esia ŋue meke ɖo; medzro nuwo me ɖekaɖeka, ne maƒo nya ta,\n28 gake nyemeke ɖe nu si dim menɔ atraɖii la ŋu o. Mekpɔ ŋutsu ɖeka le ame akpe ɖeka dome, ke nyemekpɔ nyɔnu ɖeka le wo katã dome o.\n29 Esia ko mekpɔ, be: Mawu vavã la wɔ amegbetɔwo wole dzɔdzɔe, ke woawo ŋutɔwoe ti ayedzedze geɖe yome.”\n1 Ame kae le abe nunyala ene? Ame kae nya kuxi gbɔ kpɔnu? Nunya nana ame ƒe mo klẽna, eye eƒe moyɔyɔ gɔ̃ hã trɔna zua mokɔkɔ.\n2 Mebe: “Le bubudede Mawu ƒe atamkaka ŋu ta la, wɔ ɖe fia ƒe sedede dzi.\n3 Mègatsi klokloklo be yeadzo le eŋkume o. Mègade nu vɔ̃ɖi dzi o, elabena nu sia nu si dze eŋu wòbe yeawɔ la, ate ŋu awɔe,\n4 le esi ŋusẽ geɖe le fia ƒe nya ŋu ta; eye ame kae ate ŋu agblɔ nɛ be, ‘Nu kae wònye wɔm nèle?’”\n5 Ame si léa sedede me ɖe asi la, womawɔ vɔ̃ aɖekee o, eye ame si si dzi nyanu le la dzea si ɣeyiɣi nyuitɔ kple mɔnu nyuitɔ.\n6 Elabena ɣeyiɣi kple mɔnu li na nu sia nu, le esi amegbetɔwo ƒe xaxawo sɔ gbɔ ŋutɔ ta.\n7 Elabena ame aɖeke menya nu si gbɔna dzɔdzɔ ge o, eye ame kae ate ŋu agblɔ ale si tututu wòadzɔe?\n8 Ale si ko ame aɖeke mekpɔ ŋusẽ ɖe gbɔgbɔ dzi ne wòaɖo asi gbɔgbɔ dzi o la, nenema kee ame aɖeke mekpɔ ŋusẽ ɖe kugbe hã dzi o. Ale si ko womeɖea asi le ame ŋu le aʋa me o la, nenema kee nu vɔ̃ɖi wɔwɔ maɖe nu vɔ̃ɖi wɔlawo o.\n9 Nu siawo katã teƒee mekpɔ esi metsɔ nye dzi ɖo nu siwo katã wowɔna le ɣea te la ŋu, le ɣeyiɣi siawo katã me la, amegbetɔ ɖua fia ɖe amegbetɔ dzi hena eƒe gbegblẽ.\n10 Mekpɔ ame vɔ̃ɖiwo ɖiƒe, wo, ame siwo yia kɔkɔeƒe la tsã gagbɔna, gake woŋlɔ wo be le du si me wowɔ nu siawo le la me. Esia hã toflokoe.\n11 Esi wometsoa afia le nu vɔ̃ɖi wɔwɔ ŋu kaba o tae dzi ɖoa amegbetɔviwo ƒo ɖe nu vɔ̃ɖi wɔwɔ ŋu ɖo.\n12 Ne nu vɔ̃ wɔla wɔa nu vɔ̃ɖi zi alafa gake nɔa agbe didi hã la, nye ya menyae be eme anyo na ame siwo vɔ̃a Mawu vavã la godoo, elabena wovɔ̃a eya amea.\n13 Ke eme manyo na ame vɔ̃ɖi ya o, eye madidi eƒe agbenɔƒe siwo le abe vɔvɔli ene la hã ɖe edzi o, elabena mevɔ̃a Mawu o.\n14 Nu dzodzro aɖe yia edzi le anyigba dzi, si nye be: Ame dzɔdzɔe aɖewo li, siwo ŋu wowɔa nu ɖo abe nu vɔ̃ɖi wɔlawoe wonye ene, eye ame vɔ̃ɖi aɖewo li, siwo ŋu wowɔa nu ɖo abe nu nyui wɔlawoe wonye ene. Mebe esia hã toflokoe.\n15 Eya ta mekafu dzidzɔkpɔkpɔ, elabena naneke menyo na amegbetɔ le ɣea te wu be wòaɖu nu ano nu ahakpɔ dzidzɔ o; ele be esia nakplɔe esi wòle dɔ wɔm veviedodotɔe le eƒe agbemeŋkeke siwo Mawu vavã la nɛ le ɣea te la me.\n16 Metsɔ nye dzi ɖo anyi be madze nunya, eye makpɔ dɔ siwo katã wowɔna le anyigba dzi, eye metsia alɔ̃madɔmadɔe zã kple keli gɔ̃ hã.\n17 Eye melé ŋku ɖe Mawu vavã la ƒe dɔwo katã ŋu, eye mekpɔ be amegbetɔ mate ŋu anya ta le nu siwo katã yia edzi le ɣea te la nu o. Aleke kee amegbetɔwo ɖaku kutrii o, womanya ta le enu o. Eye ne wobe yewoƒe nunya ana yewoake ɖe eŋu hã la, womate ŋu ase egɔme wòade edeƒe o.\n1 Metsɔ nu siawo katã de nye dzi me, eye meƒo nya ta be, ame dzɔdzɔewo kple nunyalawo kpakple woƒe dɔwɔwɔwo le Mawu vavã la si me. Amegbetɔwo menya lɔlɔ̃ kple fuléle siwo katã nɔ anyi do ŋgɔ na wo la o.\n2 Nu ɖeka tɔgbi ye dzɔna ɖe amewo katã dzi, ɖe ame dzɔdzɔe kple ame vɔ̃ɖi dzi, ɖe ame nyui kple ame dzadzɛ kpakple ame si mele dzadzɛ o dzi, ɖe ame siwo saa vɔ kple ame siwo mesaa vɔ o siaa dzi. Nu nyui wɔla kple nu vɔ̃ wɔla sɔ; ame si kaa atam kple ame si ɖɔa ŋu ɖo hafi kaa atam la sɔ.\n3 Esiae nye dzigbãnya aɖe si dzɔna le ɣea te: Esi wònye nu ɖeka tɔgbi ye dzɔna ɖe amewo katã dzi mlɔeba tae amegbetɔviwo ƒe dzi yɔ fũu kple nu baɖa wɔwɔ ɖo; eye tsukunuwɔwɔ le dzi me na wo le woƒe agbenɔɣi kaka wotsɔ kuna!\n4 Ame sia ame si le agbagbeawo dome la, mɔkpɔkpɔ le esi, elabena avu gbagbe nyo wu dzata kuku.\n5 Elabena agbagbeawo nyae be yewogbɔna kuku ge, ke kukuawo meganya naneke kura o; eye fetu aɖeke megali na wo o, elabena womegaɖoa ŋku wo dzi o.\n6 Woƒe amelɔlɔ̃ kple fuléle kpakple ŋuʋaʋã hã nu yi xoxo, eye womegakpɔa gome aɖeke kura le nu siwo katã yia edzi le ɣea te la me o.\n7 Heyi nàɖu wò abolo kple dzidzɔ, eye nàno wò wain kple dzi kpɔdzidzɔ, elabena wò dɔwɔwɔwo dze Mawu vavã la ŋu xoxo.\n8 Wò awuwo nefu tititi ɣeawokatãɣi, eye mègagbe ami dede tame o.\n9 Ðu agbe kple srɔ̃wò lɔlɔ̃a le wò agbemeŋkeke ƒuƒlu siwo katã Mawu na wò le ɣea te la me, si nye wò toflokogbenɔnɔ la katã me, elabena emae nye tɔwò gome le agbe me, le wò kutrikuku le ɣea te la me.\n10 Nu sia nu si wò asi ate ŋu awɔ la, wɔe kple wò ŋusẽ katã, elabena dɔwɔwɔ alo ɖoɖowɔwɔ alo sidzedze alo nunya mele Tsiẽƒe, afi si yi ge nàla o.\n11 Megakpɔ nu bubu aɖe hã le ɣea te, be dziɖuɖu le duɖimekeke me mele afɔ ɖeablɛ me ɣesiaɣi o, dziɖuɖu le aʋa me mele kalẽwɔwɔ me ɣesiaɣi o, nuɖuɖukpɔkpɔ mele nunyanya me ɣesiaɣi o, kesinɔnukpɔkpɔ mele tagbɔ ɖaɖɛ me ɣesiaɣi o, eye dzidzedzekpɔkpɔ mele sidzedze me ɣesiaɣi o, elabena azãgbe kple nuɖiɖeame li na wo katã.\n12 Elabena amegbetɔ menya eƒe ɣeyiɣi o. Ale si ko ɖɔ vɔ̃ ɖea tɔmelãwo, eye mɔ̃ ɖea xewoe la, nenemae vɔ̃ lilia amegbetɔwo, ne edzɔ ɖe wo dzi kpoyi.\n13 Megakpɔ nu sia hã le nunya ŋu le ɣea te, eye wòwɔ dɔ ɖe dzinye:\n14 Du sue aɖe li, eye ŋutsu ʋɛ aɖewo koe le eme; ke fia sesẽ aɖe ho ɖe eŋu, eye wòɖe to ɖee heƒu kpo gãwo ɖe eŋu.\n15 Ŋutsu dahe nyanu aɖe le dua me, si tsɔ eƒe nunya xɔ na dua. Ke ame aɖeke meɖo ŋku ŋutsu dahe ma dzi o.\n16 Eye megblɔ na ɖokuinye be: ‘Nunya nyo wu ŋusẽ; gake wodoa vlo ame dahe ƒe nunya, eye womeɖoa to eƒe nyawo o.’\n17 Enyo be woase nunyala ƒe nya si wògblɔ kple gbe bɔbɔe wu ame si le fia ɖum ɖe bometsilawo dzi la ƒe ɣli.\n18 Nunya nyo wu aʋawɔnuwo, ke nu vɔ̃ wɔla ɖeka pɛ ate ŋu agblẽ nu nyui geɖewo dome.\n1 Ale si nu dzodzoe kukuwo nana ami ʋeʋĩ ɖala ƒe ami ʋẽna kũu hegblẽna la, nenema kee bometsitsi vi aɖe gblẽa nunya kple bubu dome.\n2 Nunyala ƒe dzi kplɔnɛ toa mɔ dzɔdzɔe dzi, ke bometsila ƒe dzi kplɔnɛ toa mɔ gɔglɔ̃ dzi.\n3 Nunya mele tagbɔ na bometsila ne wòakplɔe le eƒe mɔwo dzi o, enana ame sia ame kpɔnɛ be bometsilae wònye.\n4 Ne dziɖula do dɔmedzoe ɖe ŋuwò la, mègaɖe afɔ le tewòƒe o, elabena tufafa tsia nu vɔ̃ gãwo nu.\n5 Mekpɔ nu gbãdziname aɖe le ɣea te, si nye vodada si tɔgbi dziɖulawo wɔna:\n6 Wotsɔ bometsilawo ɖo ɖoƒe kɔkɔ geɖewo, ke kesinɔtɔwo boŋ le anyi me.\n7 Mekpɔ subɔviwo le sɔ dzi, gake bubumewo le afɔ zɔm abe subɔviwo ene.\n8 Ame si le ʋe ɖem la, eyae age dze eme; eye ame si le glikpɔ kakam la, eyae da aɖu.\n9 Kpegbãlae kpe sina, eye nakedzelae xɔa abi.\n10 Ne lãnu tsi kpo, eye womenyre enu o la, ekema ame azã ŋusẽ geɖe. Gake nunya nana wokpɔa dzidzedze.\n11 Ne da ɖu ame hafi wosa gbe dee la, ekema gbesala bibi la mekpɔ viɖe aɖeke tso eme o.\n12 Nunyala ƒe numenyawo nyea amenuvenyawo, ke bometsila ƒe nuyiwo gblẽa nu le eya ŋutɔ ŋu.\n13 Edzea eƒe nyawo gɔme kple bometsinyawo, eye eƒe nuƒoƒo wua enu kple aɖaʋanya gblẽnuwo.\n14 Evɔ bometsila ƒoa nu kpoloe.\nAmegbetɔ menya nu si gbɔna dzɔdzɔ ge o; ame kae ate ŋu agblɔ nu si ava dzɔ le emegbe la nɛ?\n15 Bometsila ƒe dagbadagba nana ɖeɖi tea eŋu, elabena menya ale si wòawɔ ake ɖe mɔ si yi dua me gɔ̃ hã ŋu o.\n16 Baba na dukɔ si ƒe fia nye ɖevi, eye eƒe amegãwo nɔa nuɖukplɔ̃ ŋu tso ŋdi kanya!\n17 Dzidzɔ ka gbegbee wòanye na dukɔ si ƒe fia nye bubume ƒe vi, eye eƒe amegãwo ɖua nu le eɖuɣi be woakpɔ ŋusẽ, ke menye be woano aha amu o!\n18 Kuviawɔwɔ vivivo nana xɔ ƒe daɖedziwo nyéna ɖe eme, eye alɔgblɔdɔwɔwɔ nana xɔ ɖuɖuna.\n19 Abolo nana wokoa nu, eye wain nana agbe vivina; ke gae wotsɔ kpɔa nuhiahiãwo katã gbɔ.\n20 Mègado ɖiŋu na fia le wò susu me gɔ̃ hã o, eye mègado ɖiŋu na kesinɔtɔ le wò xɔgã me ke hã o; elabena dziƒoxe aɖe atsɔ nya la ayii, alo nu dzodzoe aɖe ayi aɖato nya si nègblɔ.\n1 Da wò abolo ɖo ɖe tɔwo dzi, elabena àgakpɔe le ŋkeke geɖe megbe.\n2 Na nu ame adre, alo ame enyi gɔ̃ hã, elabena mènya vɔ̃ kae le anyigba dzi va ge o.\n3 Ne tsi sɔ gbɔ ɖe alilikpowo me la, edzana ɖe anyigba dzi; eye ne ati mu dze anyiehe alo dziehe gome la, afi si wòmu dze la, afi mae wòtsina.\n4 Ame si le ŋku lém ɖe yaƒoƒo ŋu la maƒã nu o, eye ame si le ŋku lém ɖe alilikpowo ŋu la maŋe nu o.\n5 Ale si ko mènya ale si gbɔgbɔ wɔa dɔ le ɖevi si le funɔ ƒe dɔ me ƒe ƒuwo me o la, nenema kee mènya Mawu vavã si wɔa nuwo katã la ƒe dɔwɔwɔwo o.\n6 Ƒã wò nukuwo le ŋdi, eye wò alɔ megadzudzɔ o va se ɖe fiẽ; elabena mènya kae awɔ nyuie o, eɖanye esi alo ekemɛ o, alo ne wo kple eve lae le nyonyo ge o.\n7 Kekeli vivina, eye wònyo be ŋku nakpɔ ɣe.\n8 Elabena nenye be amegbetɔ nɔ agbe ƒe geɖe la, nekpɔ dzidzɔ le ŋkekeawo katã me. Ke neɖo ŋku edzi hã be vivitidogbewo asɔ gbɔ; esiwo katã gbɔna la nye tofloko sɔŋ.\n9 Ðekakpui, kpɔ dzidzɔ le wò ɖekakpuime, na wò dzi nakpɔ dzidzɔ le wò ɖekakpuiŋkekewo me. Zɔ ɖe wò dzi ƒe didiwo kple wò ŋku ƒe mɔfiafia nu; gake nyae be Mawu vavã la akplɔ wò ava ʋɔnui le nu siawo katã ta.\n10 Eya ta ɖe dzivedonamenuwo ɖa le wò dzi dzi, eye nàtsri nu siwo agblẽ nu le ŋuwò, elabena sɔhɛmenɔnɔ kple ɖekakpuimenɔnɔ la, toflokoe wonye.\n1 Eya ta ɖo ŋku Wɔwòla Gã la dzi le wò sɔhɛmenɔɣi, hafi ne fukpeɣiwo nava, eye ƒe siwo ŋu nàgblɔ le be, “Womedze ŋunye o” la naɖo;\n2 hafi ne ɣe, kekeli, ɣleti kple ɣletiviwo nava do viviti, eye alilikpowo nakplɔ tsidzadza gã ɖo;\n3 ɣemaɣi aƒeŋudzɔlawo nɔa ƒoƒom, eye ŋutsu kakowo xana gobaa, nyɔnu wɔtulawo dzudzɔa wɔtutu elabena womegasɔ gbɔ o, eye nyɔnu fesrenukpɔlawo ƒe mo doa viviti;\n4 esime ʋɔtru siwo woʋuna ɖo ɖe ablɔ me la nɔa dodo, esime té ƒe ɖiɖi yia to, esime xevi ƒe xɔxlɔ̃ nyɔa ame, eye nyɔnu hadzilawo ƒe gbe yia to.\n5 Ɣemaɣi la, kɔkɔƒe ɖia vɔvɔ̃ na ame, eye ŋɔdzinuwo nɔa mɔ dzi. Yevuziti ƒoa se, eye ʋetsuvi nɔa eɖokui tem xloloxlolo, eye lĩ gbãna, elabena amegbetɔ le azɔli dzi ɖo ta eƒe aƒe mavɔ la me, eye konyifalawo nɔa yiyim le kpɔdomee;\n6 hafi ne klosaloka natso, eye sikagba nagbã, ze si le tɔ to nagbã, eye tsido ƒe tsidumɔ̃ nakaka.\n7 Ekema kewɔ la gbugbɔna yia anyi si wònye tsã la me, eye gbɔgbɔ la hã gbugbɔna yia Mawu vavã, ame si tsɔe na la gbɔ.\n8 Nyagblɔla la be, “Toflokowo ƒe tofloko! Nu sia nu nye tofloko!”\n9 Menye ɖeko nyagblɔla la dze nunya o, ke efiaa nu si wònya la hã dukɔa, eye wòde ŋugble heku nuwo me tsitotsito, ale be wòte ŋu ƒo lododo geɖewo nu ƒu.\n10 Nyagblɔla la dze agbagba di nya viviwo eye wòŋlɔ nyateƒenya siwo de pɛpɛpɛ.\n11 Nunyalawo ƒe nyawo le abe nyikplɔti si nu le tsutsuẽ ene, eye woƒe nyagbɔgblɔwo katã ƒona ɖe nu sesĩe abe gatagbadzɛwo ene; kplɔla ɖeka gbɔe nya siawo tso.\n12 Hekpe ɖe nu siawo ŋu la, vinye, na woaxlɔ̃ nu wò: Agbalẽ geɖe yome nɔnɔ mekpɔa seɖoƒe o, eye wo sɔsrɔ̃ vivivo ɖe wòtea ɖeɖi ŋutilã ŋu.\n13 Nyawo katã ƒe taƒonyae nye be: Vɔ̃ Mawu vavã la, eye nàlé eƒe sewo me ɖe asi, elabena nu sia koe wodi tso amegbetɔwo katã si.\n14 Elabena Mawu vavã la le dɔwɔwɔ ɖe sia ɖe ƒomevi he ge ava ʋɔnui, esiwo le ɣaɣla hã, eɖanye nyui alo vɔ̃ o.\nHawo Fe HaNext


1 Fiawo 16 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finland Tokunɔgbe Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Karen (S'gaw) Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Melanesia Tokunɔgbe Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkey Tokunɔgbe Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnam Tokunɔgbe Vietnamese Wallisian Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\n1 Fiawo 16:1-34\nYehowa drɔ̃ ʋɔnu Baasa (1-7)\nIsrael-fia Ela (8-14)\nIsrael-fia Zimri (15-20)\nIsrael-fia Omri (21-28)\nIsrael-fia Ahab (29-33)\nHiel gbugbɔ Yeriko du la tso (34)\n16 Eye Yehowa ƒe gbe va na Yehu,+ Hanani vi+ ɖe Baasa ŋu be: 2 “Mekɔ wò ɖe dzi tso ke me hetsɔ wò ɖo kplɔla ɖe nye dukɔ Israel nu,+ ke nèto Yeroboam ƒe ʋe me, eye nèna nye dukɔ Israel wɔ nu vɔ̃, ale be wotsɔ woƒe nu vɔ̃wo do dziku nam.+ 3 Eya ta makplɔ Baasa kple eƒe aƒe la ɖa ƒiaƒiaƒia, eye mawɔ eƒe aƒe la abe Yeroboam,+ Nebat vi ƒe aƒe ene. 4 Baasa ƒe ame si aku ɖe du me la, avuwo aɖui; eye eƒe ame si aku ɖe gbe me la, dziƒoxewo aɖui.” 5 Ke Baasa ŋutinya susɔeawo, nu siwo wòwɔ kpakple eƒe kalẽwɔwɔwo la, woŋlɔ wo ɖe Israel-fiawo ƒe ŋutinyagbalẽ me. 6 Eye wotsɔ Baasa mlɔ tɔgbuiawo gbɔ, woɖii ɖe Tirza;+ eye via Ela zu fia ɖe eteƒe. 7 Nyagblɔɖila Yehu, Hanani vi, dzi kee Yehowa ƒe nya to va ɖe Baasa kple eƒe aƒe la ŋu, le nu vɔ̃ɖi siwo katã wòwɔ le Yehowa ŋkume, esi wòtsɔ eƒe asinudɔwɔwɔ do dziku nɛ, ne eƒe aƒe nazu abe Yeroboam ƒe aƒe la ene, kple esi wòwu Nadab* ta.+ 8 Le Yuda-fia Asa ƒe ƒe blaeve vɔ adelia me la, Ela, Baasa vi, ɖu fia ɖe Israel dzi ƒe eve le Tirza. 9 Eƒe dɔla Zimri, ame si nye tasiaɖamwo ƒe afã ƒe amegã, ɖo nugbe ɖe eŋu, esime wòle Tirza heno aha mu le Arza si nye aƒedzikpɔla le Tirza la ƒe aƒe me. 10 Eye Zimri va da nui ƒu anyi+ hewui le Yuda-fia Asa ƒe ƒe blaeve vɔ adrelia me, eye wòzu fia ɖe eteƒe. 11 Esi wòzu fia hebɔbɔ nɔ eƒe fiazikpui dzi teti ko la, etsrɔ̃ Baasa ƒe aƒe blibo la katã. Mekpɔtɔ ŋutsu,* eɖanye eƒe ƒometɔ* loo alo exɔlɔ̃wo o dometɔ aɖeke ɖi o. 12 Ale Zimri tsrɔ̃ Baasa ƒe aƒe blibo la ɖikaa, le Yehowa ƒe nya si wògblɔ ɖe Baasa ŋu to nyagblɔɖila Yehu dzi la nu.+ 13 Esia dzɔ le Baasa kple via Ela ƒe nu vɔ̃ siwo katã wowɔ, kple nu vɔ̃ siwo wona Israel wɔ, be wotsɔ woƒe legba maɖinuwo do dziku na Yehowa, Israel ƒe Mawu la ta.+ 14 Ke Ela ŋutinya susɔeawo kple nu siwo katã wòwɔ la, woŋlɔ wo ɖe Israel-fiawo ƒe ŋutinyagbalẽ me. 15 Le Yuda-fia Asa ƒe ƒe blaeve vɔ adrelia me la, Zimri zu fia, eye wòɖu dzi le Tirza ŋkeke adre, esime aʋakɔ la ƒu asaɖa anyi ɖe Filistitɔwo ƒe Gibeton+ ŋu. 16 Aʋakɔ la se le asaɖa la me be: “Zimri ɖo nugbe ɖe fia la ŋu hewui.” Eya ta Israel ƒe aʋakɔ blibo la tsɔ aʋafia Omri+ ɖo fiae ɖe Israel dzi gbe ma gbe le asaɖa la me. 17 Omri kple Israel ƒe aʋakɔ blibo si le eŋu la dzo le Gibeton, eye woyi ɖaɖe to ɖe Tirza. 18 Esi Zimri kpɔ be woxɔ dua ko la, eva fia ƒe aƒe* la ƒe mɔ́ sesẽ la me, eye wòtɔ dzo fia ƒe aƒe la ɖe eɖokui dzi, eye wòku.+ 19 Esia dzɔ le eƒe nu vɔ̃ siwo wòwɔ, esi wòwɔ nu si nye vɔ̃ le Yehowa ŋkume heto Yeroboam ƒe ʋe me, eye wòkplɔ Israel de nu vɔ̃ me la ta.+ 20 Ke Zimri ŋutinya susɔeawo kple nugbe si wòɖo la, woŋlɔ wo ɖe Israel-fiawo ƒe ŋutinyagbalẽ me. 21 Ɣemaɣie Israel dukɔ la ma ɖe akpa eve me. Dukɔ la ƒe akpa ɖeka dze Tibni, Ginat vi yome be yewoaɖoe fia, eye akpa evelia dze Omri yome. 22 Mlɔeba ame siwo dze Omri yome la ɖu ame siwo dze Tibni, Ginat vi yome la dzi. Tibni ku ɣemaɣi, eye Omri zu fia. 23 Le Yuda-fia Asa ƒe ƒe blaetɔ̃ vɔ ɖekɛlia me la, Omri zu fia heɖu Israel dzi ƒe wuieve. Eɖu fia le Tirza ƒe ade. 24 Eƒle Samaria-to la le Semer si klosalo talento* eve, eye wòtso du ɖe to la dzi. Ena ŋkɔ du la be Samaria,*+ ɖe Semer ame si tɔ to la nye tsã ƒe ŋkɔ nu. 25 Omri yi edzi wɔ nu si nye vɔ̃ le Yehowa ŋkume, eye wòwɔ nu vɔ̃ɖi wu ame siwo katã do ŋgɔ nɛ.+ 26 Eto Yeroboam, Nebat vi ƒe ʋe me pɛpɛpɛ, eye wòzɔ le eƒe nu vɔ̃ siwo wòtsɔ he Israel de nu vɔ̃ me be wotsɔ woƒe legba maɖinuwo do dziku na Yehowa, Israel ƒe Mawu, la nu.+ 27 Ke Omri ŋutinya susɔeawo kple nu siwo wòwɔ kpakple eƒe kalẽwɔwɔwo la, woŋlɔ wo ɖe Israel-fiawo ƒe ŋutinyagbalẽ me. 28 Eye wotsɔ Omri mlɔ tɔgbuiawo gbɔ, woɖii ɖe Samaria; eye via Ahab+ zu fia ɖe eteƒe. 29 Ke Ahab, Omri vi zu fia ɖe Israel dzi le Yuda-fia Asa ƒe ƒe blaetɔ̃ vɔ enyilia me; eye Ahab, Omri vi ɖu fia ɖe Israel dzi le Samaria+ ƒe blaeve vɔ eve. 30 Ahab, Omri vi wɔ nu si nye vɔ̃ le Yehowa ŋkume wu ame siwo katã do ŋgɔ nɛ.+ 31 Esi Yeroboam,+ Nebat vi la ƒe nu vɔ̃ siwo katã eya hã wɔ la meɖi naneke nɛ o ta la, eɖe Sidon-fia+ Etbaal vinyɔnu Izebel+ hã, eye wòyi ɖasubɔ Baal+ hede ta agu nɛ. 32 Azɔ hã, eɖi vɔsamlekpui na Baal ɖe Baal+ ƒe xɔ* si wòtu ɖe Samaria la me. 33 Ahab wɔ Asera*+ hã. Eye Ahab wɔ nu geɖe tsɔ do dziku na Yehowa, Israel ƒe Mawu la, wu Israel-fia siwo katã do ŋgɔ nɛ. 34 Le eƒe ŋkekeawo me la, Beteltɔ Hiel gbugbɔ tso Yeriko du la. Esi wòɖo egɔme anyi la, eƒe ŋgɔgbevi Abiram ku, eye esi wòde agbo enu la, eƒe dɔmlɔea Segub hã ku, le Yehowa ƒe nya si wògblɔ to Yosua, Nun vi, dzi la nu.+\n^ Efia, Nadab Yeroboam vi.\n^ Egɔmeɖeɖe tẽe, “ame siwo ɖɔa aɖuɖɔ ɖe gli ŋu.” Enye Hebrigbe me nya si wozãna tsɔ ɖia gbɔ ŋutsuwo.\n^ Alo, “ame siwo abia hlɔ̃ ɖe eta.”\n^ Egɔmee nye, “Semer Ƒe Hlɔ̃ La Tɔ.”\n^ Alo, “trɔ̃xɔ.”\n1 Fiawo 16


5 Eye wova ɖo ƒua ƒe go kemɛ le Gerasatɔwo ƒe anyigba dzi.+ 2 Esi Yesu ɖi le tɔdziʋua me teti ko la, ŋutsu aɖe si dzi gbɔgbɔ makɔmakɔ aɖe kpɔ ŋusẽ ɖo la do tso yɔdowo* dome va do goe. 3 Yɔdoawo domee nye enɔƒe, eye va se ɖe ɣemaɣi la, ame aɖeke mete ŋu blae ɖi alo de kɔsɔkɔsɔ gɔ̃ hãe o. 4 Elabena enuenu wodea kunyowu kple kɔsɔkɔsɔe, gake etsoa kɔsɔkɔsɔawo, eye wòŋea kunyowuawo; eye ame aɖeke metea ŋu kpea edzi o. 5 Eye ɖaa zã kple keli wònɔa yɔdowo me kple towo dzi henɔa ɣli dom, eye wòtsɔa kpewo nɔa eɖokui sim. 6 Ke esi wòkpɔ Yesu le adzɔge ɖaa la, eƒu du va dze klo ɖe eŋkume.+ 7 Eye wòdo ɣli kple gbe sesẽ gblɔ be: “Nya kae le nye kpli wò dome, Yesu, Mawu Dziƒoʋĩtɔ la ƒe Vi? Tà Mawu nam be màwɔ fum o.”+ 8 Elabena Yesu gblɔ nɛ be: “Wò, gbɔgbɔ makɔmakɔ, do go le amea me.”+ 9 Ke Yesu biae be: “Ŋkɔwò ɖe?” Eye wòɖo eŋu nɛ be: “Ŋkɔnyee nye Aʋakɔ, elabena míesɔ gbɔ.” 10 Eye ŋutsua ɖe kuku na Yesu vevie be wòaganya gbɔgbɔawo dzoe le nutoa me o.+ 11 Ke hawo+ ƒe hatsotso gã aɖe le afi ma le nu ɖum le toa dzi.+ 12 Eye gbɔgbɔawo ɖe kuku nɛ be: “Nya mí ɖo ɖe haawo me be míage ɖe wo me.” 13 Eye wòɖe mɔ na wo. Gbɔgbɔ makɔmakɔawo do go yi ɖe haawo me, eye haawo ƒu du kplikplikpli to to la dzi* ge dze ƒu la me doo, woanɔ abe akpe eve ene, eye wono tsi ku ɖe ƒu la me. 14 Ke hakplɔviawo sí eye wova gblɔ nya la le dua me kple kɔƒewo me, eye amewo yi ɖakpɔ nu si dzɔ la.+ 15 Wova Yesu gbɔ eye wokpɔ ŋutsu si me gbɔgbɔ vɔ̃wo ƒe aʋakɔa nɔ la, edo awu henɔ anyi, eye eƒe mo kɔ, ale vɔvɔ̃ ɖo wo. 16 Eye ame siwo kpɔ nu si dzɔ ɖe ŋutsu si me gbɔgbɔ vɔ̃awo nɔ tsã kple haawo dzi la, ka eta na vavalawo. 17 Eya ta woɖe kuku na Yesu vevie be wòadzo le yewoƒe nutoa me.+ 18 Ke esi wòle gegem ɖe tɔdziʋua me la, ŋutsu si me gbɔgbɔ vɔ̃wo nɔ la ɖe kuku nɛ vevie be yeayi kplii.+ 19 Gake mena mɔe o, ke boŋ egblɔ nɛ be: “Yi aƒe me le ƒowòmetɔwo gbɔ, eye nàgblɔ nu siwo katã Yehowa* wɔ na wò kple ale si wòkpɔ nublanui na wòe la na wo.” 20 Ŋutsu sia dzo hede asi gbeƒãɖeɖe me le Dekapoli* tso nu siwo katã Yesu wɔ nɛ la ŋuti, eye wòwɔ nuku na ameawo katã. 21 Esi Yesu ɖo tɔdziʋua gatso ƒua va go kemɛ dzi la, ameha gã aɖe ƒo ƒu ɖe eŋu, esime wònɔ ƒua nu.+ 22 Ke ƒuƒoƒea dzi kpɔlawo dometɔ ɖeka si ŋkɔe nye Yairo la va, eye esi wòkpɔe la, edze klo ɖe eƒe afɔnu.+ 23 Eye wòɖe kuku nɛ vevie ŋutɔ be: “Vinyenyɔnuvi dze dɔ vevie.* Meɖe kuku, va da asi ɖe edzi+ bena eƒe lãme nasẽ ne wòatsi agbe.” 24 Eye wòyi kplii, ke ameha gã aɖe dze eyome, eye womimii ɖo. 25 Azɔ nyɔnu aɖe si nɔ ʋusisidɔ+ lém ƒe wuieve sɔŋ+ la hã le afi ma. 26 Nyɔnu sia kpe fu le atikewɔla geɖewo si me, eye wògblẽ eƒe nunɔamesiwo katã, gake dɔa meka ɖe eme nɛ o, ke boŋ ɖeko wòganyra ɖe edzi. 27 Esi wòse Yesu ŋkɔ la, eto ameha la dome va Yesu megbe, eye wòka asi eƒe awudziwui ŋu,+ 28 elabena egblɔ le eɖokui me be: “Ne meka asi eƒe awudziwui teti ŋu la, mahaya.”+ 29 Eye enumake ʋusisi la nu tso, eye wòse le lãme be dɔléle vɔ̃ɖi la vɔ na ye. 30 Enumake Yesu de dzesii be ŋusẽ+ do go le ye me, ale wòtrɔ le ameha la dome hebia be: “Ame kae ka asi nye awudziwuiwo ŋu?”+ 31 Ke eƒe nusrɔ̃lawo gblɔ nɛ be: “Èkpɔe be ameha la mimi wò ɖo tso hafi nèle biabiam be, ‘Ame kae ka asi ŋunye?’” 32 Ke etsa ŋku godoo va kpe be yeakpɔ ame si wɔ nu sia. 33 Vɔvɔ̃ ɖo nyɔnu la, eye wòle dzodzom nyanyanya, elabe enya nu si dzɔ ɖe edzi, eye wòva dze klo ɖe Yesu ŋkume hegblɔ nyateƒea katã nɛ. 34 Yesu gblɔ nɛ be: “Vinyenyɔnu, wò xɔse na nèhaya. Heyi le ŋutifafa me,+ eye nàhaya tso wò dɔléle vɔ̃ɖi la si me.”+ 35 Esi wògale nuƒoƒo dzi la, ame aɖewo tso ƒuƒoƒedzikpɔla Yairo ƒe aƒe me va gblɔ be: “Viwònyɔnuvi la ku! Nu ka ƒe fue nàgaɖe na Nufiala la?”+ 36 Ke Yesu se nya si gblɔm wole la, eye wògblɔ na ƒuƒoƒedzikpɔla la be: “Mègavɔ̃ o, wò ya xɔ se ko.”+ 37 Ke meɖe mɔ na ame aɖeke be wòakplɔ ye ɖo o, negbe Petro, Yakobo kple Yohanes, si nye Yakobo nɔvi la ko.+ 38 Ale wova ƒuƒoƒedzikpɔla la ƒe aƒe me, eye wòkpɔ be teƒea tɔ zi eye amewo le avi fam hele ɣli dom bobobo.+ 39 Esi wòge ɖe aƒea me la, ebia wo be: “Nu ka tae miele avi fam ale hena aƒea me tɔ zi? Ðevia meku o, ke boŋ alɔ̃ dɔm wòle.”+ 40 Ale wode asi ekoko me. Ke esi wòna wo katã do go la, ekplɔ ɖevia fofo kple dadaa kpakple ame siwo kpe ɖe eŋu la ɖe asi, eye wòyi afi si ɖevia le. 41 Esi wòlé ɖevia ƒe alɔnu la, egblɔ nɛ be: “Talita kumi,” si gɔmee nye: “Nyɔnuvi, mele egblɔm na wò be, ‘tsi tsitre!’”+ 42 Enumake nyɔnuvia tsi tsitre eye wòzɔ azɔli. (Nyɔnuvi la xɔ ƒe wuieve.) Eye gbɔgblɔ bu ɖe edzilawo eye wogli kple dzidzɔ. 43 Ke ede se na wo vevie be womegana ame aɖeke nase nya sia o,+ eye wògblɔ na wo be woadi nane nɛ wòaɖu.


Rut Kple Naomi | Biblia Me Nusɔsrɔ̃wo Na Ðeviwo\nEsi dɔ to le Israel la, Israel-nyɔnu aɖe si ŋkɔe nye Naomi, srɔ̃a kple viaŋutsu eve ʋu yi Moab-nyigba dzi. Emegbe Naomi srɔ̃ ku. Viaŋutsuawo ɖe Moab-nyɔnu siwo nye Rut kple Orpa. Nublanuitɔea, Naomi viŋutsuawo hã ku le ɣeyiɣi aɖe megbe.\nEsi Naomi se be dɔwuamea nu yi le Israel la, eɖoe be yeatrɔ ayi aƒe. Rut kple Orpa dze mɔ kplii, gake esi wonɔ mɔa dzi la, Naomi gblɔ na wo be: ‘Srɔ̃nyɔnu nyuiwoe mienye na vinyeŋutsuawo eye mienye lɔ̃xoyɔvi nyuiwo nam. Medi be mi ame evea miagaɖe srɔ̃. Eya ta mitrɔ yi mia de Moab.’ Nyɔnuawo gblɔ be: ‘Míelɔ̃ wò! Míedi be míagblẽ wò ɖi o.’ Naomi gblɔ na wo zi geɖe be woatrɔ ayi aƒe. Mlɔeba Orpa trɔ dzo gake Rut ya medzo o. Naomi gblɔ nɛ be: ‘Orpa trɔ yina miaƒe amewo kple miaƒe mawuwo gbɔ. Yi kplii.’ Gake Rut gblɔ be: ‘Nyemagblẽ wò ɖi o. Wò amewo anye nye amewo eye wò Mawu anye nye Mawu.’ Aleke nèsusu be Naomi ase le eɖokui me esi Rut gblɔ nya ma?\nRut kple Naomi va ɖo Israel le ƒoxaɣi ƒe gɔmedzedze. Gbe ɖeka la, Rut yi ɖafɔ nukuwo le ŋutsu aɖe si ŋkɔe nye Boaz, ame si nye Rahab viŋutsu ƒe agble me. Boaz se be Rut nye Moabtɔ si le Naomi ŋu nuteƒewɔwɔtɔe. Egblɔ na eƒe dɔwɔlawo be woagblẽ nuku aɖewo ɖi na Rut wòafɔ.\nLe zã ma me la, Naomi bia Rut be: ‘Ame ka ƒe agble mee nèwɔ dɔ le egbea?’ Rut ɖo eŋu be: ‘Mewɔ dɔ le ŋutsu aɖe si ŋkɔe nye Boaz ƒe agble me.’ Naomi gblɔ nɛ be: ‘Boaz nye srɔ̃nye ƒe ƒometɔ. Nɔ ɖetugbuiawo ŋu nàfɔ nuku le eƒe agblea me. Ànɔ dedie le afi ma.’\nRut fɔ nuku le Boaz ƒe agble me va se ɖe esime nuxaɣia wu enu. Boaz kpɔe be Rut wɔa dɔ sesẽ eye wònye nyɔnu zazɛ̃ aɖe. Le ɣeyiɣi mawo me la, ne ŋutsu aɖe ku evɔ vi mele esi o la, ele be eƒe ƒometɔ aɖe naɖe ahosia. Eya ta Boaz ɖe Rut. Wodzi ŋutsuvi aɖe si ŋkɔe nye Obed, ame si va nye Fia David tɔgbui. Naomi xɔlɔ̃wo kpɔ dzidzɔ. Wogblɔ be: ‘Gbãa, Yehowa tsɔ Rut, ame si kpe ɖe ŋuwò geɖe la na wò, eye fifia, èxɔ mamayɔvi. Woakafu Yehowa.’\n“Xɔlɔ̃ aɖewo kuna ɖe ame ŋu wu ame nɔvi gɔ̃ hã.”—Lododowo 18:24\nNyabiasewo: Aleke Rut ɖee fia be yelɔ̃ Naomi? Aleke Yehowa lé be na Rut kple Naomi?\nRut—Enye “Nyɔnu Zãzɛ”\nNu ka tae wònɔ vevie be Rut kple Boas naɖe wo nɔewo? Nu kae míate ŋu asrɔ̃ tso Rut kple Naomi gbɔ ku ɖe nu si ƒome nye ŋu?\nNu ka tae Rut lɔ̃ faa ʋu le eƒe ƒometɔwo gbɔ kple wo denyigbaa dzi? Nɔnɔme nyui kae wòɖe fia si na Yehowa melɔ̃ nu le egbɔ o?\nRut Ƒe Biblia Ŋuti Gbalẽvi\nNu ka tae Rut lɔ̃ faa dzo le wo de? Ta Biblia ŋuti gbalẽvi sia ne nàkpɔ ŋuɖoɖoa.\nNaomi Ƒe Biblia Ŋuti Gbalẽvi\nEsi srɔ̃a kple via ŋutsuwo ku megbe la, egblɔ na exɔlɔ̃wo be woayɔ ŋkɔ bubu na ye.\nNaomi Xɔlɔ̃ Wɔnuteƒe La\nDɔdeasi sia akpe ɖe ɖevi siwo xɔ ƒe 3 va se ɖe ƒe 6 ŋu woasrɔ̃ nu tso Rut kple Naomi ŋu.\nSrɔ̃ Nu Tso Rut Ƒe Nɔnɔme Nyuiwo Ŋu\nDɔdeasi siawo akpe ɖe ɖevi siwo xɔ ƒe 6 va se ɖe ƒe 8 la ŋu woasrɔ̃ nɔnɔme nyui siwo akpe ɖe wo ŋu woanye xɔlɔ̃ nyuiwo.\nNɔnɔme Nyui Siwo Nɔa Xɔlɔ̃ Vavã Si\nDɔdeasi sia akpe ɖe ɖevi siwo xɔ ƒe 8 va se ɖe ƒe 12 la ŋu woatu nɔnɔme nyui siwo wòle be wòanɔ xɔlɔ̃ nyui si la ɖo.